АПЛда энг кўп жароҳат оладиган футболчилар » Ўзбекистон янгиликлари – Zamin.uz\n26-05-2016 | 12:51\nZAMIN.UZ / Спорт / 26 Май 2016 года3 346\nФутбол жамоавий спорт тури бўлганлиги боис ўйинчиларнинг жароҳат олмасликдан кафолатланмаган. Бир сўз билан айтганда, футболда кутилмаган ҳолда жароҳат олиш ҳолатлари кузатилади. Қуйида эътиборингизга АПЛда жароҳат оладиган чарм тўп усталари борасида сўз юритамиз. Уэйн Руни (“Манчестер Юнайтед”)Неча маротаба жароҳат олган: 44 марта. “Қизил иблислар” сардори АПЛда энг кўп жароҳат оладиган футболчи ҳисобланади. Бир сўз билан айтганда, АПЛда жароҳат олиш борасида чемпион ҳисобланади. Маълумотларга қараганда, “Шрек” (Руни лақаби) шифокорларнинг ҳузурига 44 маротаба мурожаат қилган. Шунга қарамай, Руни жароҳат олган пайтларида ҳам тезроқ майдонга қайтишга бўлган иштиёқи туфайли, тузалиш жараёни тез кечади. Лоран Косьелни (“Арсенал”)Неча маротаба жароҳатланган: 33 марта.“Арсенал” ҳимоячиси ҳам бу борада ўз амплуадошлари орасида етакчи ҳисобланади. Илгари “канонирлар” сафида Абу Даби энг кўп жароҳат оладиган футболчи эди. Даби кетиб, ўзидан қолган “мерос”ни Косьелнига қолдириб кетди. Франция терма жамоаси ҳимоячиси жиддий курашлардан ўзини олиб қочмаслиги сабабли, юқорида тилга олганимиздек, жароҳатлар юзага келмоқда. Яя Туре (“Манчестер Сити”)Неча маротаба жароҳатланган: 33 марта.Жисмонан жуда бақувват бўлишига қарамай, Яя Туре ҳам кўп жароҳатланади. Якунланган мавсумни ўзидаёқ Туре 8 маротаба шифокорлар ҳузурига борганлигини айтиб ўтиш лозим. Туренинг ҳам Рунига ўхшаш жиҳати шуки, жароҳатланган бўлса-да, майдонга чиқишга бўлган иштиёқи сабабли, тез қутулади. Шундан кейин, майдонга қайтади. Самир Насри (“Манчестер Сити”)Неча маротаба жароҳатланган: 29 марта.Насри ҳам АПЛда кўп жароҳат олади. Самир асосан тиззаси билан боғлиқ жароҳатларга кўп маротаба дуч келади. Шу боисдан Насри кўпинча майдон четида қолиб кетмоқда. Акс ҳолда, Насри доимий спорт формада бўлса, ҳар қандай ўйинда ўзини кўрсата олиш қобилятига эга. Ҳужумларни ташкиллаштириб бериш жараёнида унинг хизматлари беқиёс ҳисобланади. Тео Уолкотт (“Арсенал”)Неча маротаба жароҳатланган: 27 марта. Тезкор ҳужумчи майдонда ўзини ҳеч ҳам аямайди. Жиддий курашларга кўп киришади. Шунинг учун ҳам тез-тез жароҳат олиш ҳолатлари кузатилади. Уолкотт ўзининг бу борадаги шахсий рекордини 2014 йили ўрнатган бўлиб, январдан то октябрга қадар ҳаммаси бўлиб 280 кун давомида тиззасидан олган жароҳатини даволаш билан вақтини ўтказган. Даниэль Старриж (“Ливерпуль”)Неча маротаба жароҳатланган: 27 марта.Старриж “Челси”, “Болтон”да тўп сурган пайтларида ҳам жароҳатлар олиб турарди. “Ливерпул”га кўчиб ўтганидан кейин, бу борада ўз рекордини янгилаб бормоқда. Кўпинча жароҳат олиб, узоқ вақт сафдан чиқиши натижасида Юрген Клопп уни “Ливерпул”дан кетишини истаб қолганди. Сафга қайтганидан кейин, барчаси изига тушиб кетгандек. Чунки у майдонда бўлган вақтларида рақиб дарвозасини ишғол қила олишни уддасидан чиқмоқда.


Тошкентда пиёдалар ўтиш жойини чизиш учун...\n19.03.2019 13:46 0 660\nТошкент шаҳар ҳокимияти ва ИИББ ҳамкорликда Словакиядан йўл ҳаракати хавфсизлиги мутахассисларини таклиф этишди. Улар томонидан 1.14.1 — тартибга солинмайдиган пиёдалар йўлакчаси учун оқ ва қизил ранглардан фойдаланиш таклиф этилди.\nЕвропа давлатларида пиёдалар хавфсизлигини таъминлаш тажрибаси шуни кўрсатдики, сариқ-оқ чизиқлар ҳар доим ҳам кўзга ташланмайди. Айниқса, тунги вақтларда кўриш анча қийин. Қизил-оқ ранг эса ҳайдовчилар учун ҳам, пиёдалар учун ҳам бирдек кўриниб туради.\nЎзбекистонда қизил-оқ рангдаги илк пиёдалар йўлакчаси тажриба сифатида Амир Темур хиёбонидаги айлана йўлда чизилди.\nпиёда пиёдалар ўтиш йўлаги ГУВД\nҲодиса 09/07, 17:22


Индонезиядаги қамоқхонада юз берган ёнғин 40 кишининг умрига зомин бўлди - 08.09.2021, Sputnik Ўзбекистон\nТангеранг шаҳридаги қамоқхона биноси ичидаги ёнғин 8 сентябрга ўтар кечаси бошланган. 08.09.2021, Sputnik Ўзбекистон\nТОШКЕНТ, 8 сен – Sputnik. Индонезиянинг Бантен вилояти Тангеранг шаҳридаги қамоқхонада юз берган ёнғин оқибатида камида 40 киши қурбон бўлди. Бу ҳақжа телеканал CNN Indonesia телеканали муассаса вакили сўзларига таянган ҳолда хабар бермоқда.Унинг сўзларига кўра, жабрланганлар ҳам бор ва улар касалхонага ётқизилган. Ҳозирча улар сони очиқланмаяптиReuters агентлигининг хабар қилишича, қамоқхона биноси ичидаги ёнғин 8 сентябрга ўтар кечаси бошланган ва ҳозирда у бартараф этилган. Бино ичидаги шахслар эвакуация илинган.Воқеа юзасидан суриштирув ишлари олиб борилмоқда.\n© AP Photo / Dita AlangkaraВ Индонезии в результате пожара в тюрьме погибли 40 человек\nТангеранг шаҳридаги қамоқхона биноси ичидаги ёнғин 8 сентябрга ўтар кечаси бошланган.\nТОШКЕНТ, 8 сен – Sputnik. Индонезиянинг Бантен вилояти Тангеранг шаҳридаги қамоқхонада юз берган ёнғин оқибатида камида 40 киши қурбон бўлди. Бу ҳақжа телеканал CNN Indonesia телеканали муассаса вакили сўзларига таянган ҳолда хабар бермоқда.\nУнинг сўзларига кўра, жабрланганлар ҳам бор ва улар касалхонага ётқизилган. Ҳозирча улар сони очиқланмаяпти\nReuters агентлигининг хабар қилишича, қамоқхона биноси ичидаги ёнғин 8 сентябрга ўтар кечаси бошланган ва ҳозирда у бартараф этилган. Бино ичидаги шахслар эвакуация илинган.\nВоқеа юзасидан суриштирув ишлари олиб борилмоқда.


Эфиопиялик енгил атлетикачи мельдоний қабул қилгани учун 5 йилга қамалиши мумкин\n15:54 / 07.02.2017\nЭфиопиялик енгил атлетикачи Гирмай Бирахун допинг қабул қилгани учун жазо тариқасида уч йилдан беш йилгача қамалиши мумкин.\nБирахун ўтган йилнинг ноябрида мельдоний моддасига ижобий допинг намунаси топишган бўлиб, модда 2016 йилнинг 1 январь кунидан тақиқланган воситалар рўйхатига кирганди. Эфиопия қонунларига кўра, спортчи 3-5 йилга қамалиши мумкин.\n«Мен спортчи учун ташвишдаман ва у қамалиши мумкинлигидан жуда ҳам хафаман. Уч йил камида. У қамоққа тушиши мумкин бўлган биринчи эфиопиялик атлет бўлади ҳамда ҳалигача тинмай йиғламоқда», - дея Эфиопия енгил атлетика федерацияси раҳбари Хайле Гебреселассиенинг сўзларидан иқтибос келтиради The Independent нашри.\n00:35 / 17.02.2018\n15:05 / 01.12.2017


Фоторепортаж: Туркия бўйлаб 15 июль воқеалари бир йиллиги нишонланди\nТуркияда 2016 йил 15 июлдан 16 июлга ўтар кечаси юз берган давлат тўнтаришига бир йил тўлган кун биродарлик ва бирлик куни сифатида кенг миқёсда нишонланди.\nАнқара ва Истанбул шаҳарларида минглаб кишилар кўчаларга чиқиб, тинч митинглар ўтказишди ва қурбонларни хотирлашди.\n2017 йил 15 июлидан 16 июлига ўтар кечаси соат 02:30 да президент Ражаб Тойиб Эрдўған Буюк миллат мажлиси (парламент) биноси олдида чиқиш қилди. Тадбир давомида қуръон тиловати қилиниб, марҳумлар учун дуо ўқилди.\nПрезидент ўз чиқишида Туркия халқи хоинлар 40 йил давомида тайёргарлик кўрган давлат тўнтаришига уринишни 20 соат ичида бартараф этганини эътироф этди.\nУ бу воқеалар фақат давлат эмас, халқ ҳам кучли бўлиши кераклигини кўрсатишини таъкидлаган.\n«Акс ҳолда биз бир кун ҳам яшай олмаган бўлардик, Туркиянинг ҳалокатини кутадиган душманлар кўп. Агар уларнинг номларини санай бошласам, бу навбатдаги кенг кўламли халқаро инқирозни бошлаб бериши мумкин», -деган Туркия президенти.\nКейинроқ Эрдўған Истанбулга бориб, давлат тўнтаришига уриниш вақтида эгаллаб олинган кўприк яқинида чиқиш қилди ва 15 июль воқеалари қурбонлари хотирасига бағишланган ёдгорликни очиб берди.\n«Кун» фотосуратчи Шерзод Икрамутдинов томонидан олинган суратлар жамланмасини тақдим этади.\nБу тўрт бармоқ Эрдўған томонидан доимо такрорланадиган «Бир миллат, Бир байроқ, Бир Ватан, Бир давлат» (Tek Millat, Tek Bayrak, Tek Vatan, Tek Davlet) шиорини англатади. Туркия халқи бўлиб июль воқеаларидан сўнг бу шиор остида янада қаттиқроқ жипслашди.


"Фаровонлик деб шуни айтса керак"\n21 октябр 2021, Тошкент вақти: 06:38\nОзодлик билан суҳбатлашган ўзбекистонликларнинг кўпи ҳали ўзбек қишлоқларига фаровонлик келмагани ҳақида гапирмоқдалар.\nЎзбек расмийлари “Қишлоқ тараққиёти ва фаровонлиги” йилида мамлакат қишлоқларида аҳолини уй-жой билан таъминлашга катта аҳамият берилаётганини даъво қилмоқдалар. Бироқ ўзбекистонликларнинг аксарияти бунинг асоссиз ва пуч даъво эканини айтмоқдалар.\nЎзбекистон Вазирлар Маҳкамасининг жорий йил 9 ойида республикани ижтимоий-иқтисодий ривожлантириш якунларига бағишланган мажлисида “Қишлоқ тараққиёти ва фаровонлиги” йили бўйича қабул қилинган давлат дастури ҳам муҳокама қилинди.\nВазирлар Маҳкамаси мажлисида айтилишича, жорий йилнинг 9 ойи мобайнида қишлоқ жойларда 4,7 миллион квадрат метр якка тартибдаги уй-жойлар, 577 километр газ ва 1680 километр сув қувурлари тармоқлари фойдаланишга топширилди.\nБу албатта кўзни қувонтирадиган рақамлар. Шу йил баҳона "қишлоқларда мана шунча ўзгаришлар бўпти" деб, шукрлар ҳам айтгинг келади. Бироқ биз билан суҳбатда бўлган ўзбекистонликлар уларнинг қишлоқларига тараққиёт ва фаровонлик ҳали етиб келмаганини айтмоқдалар.\nЖиззах вилоятининг Дўстлик туманида яшовчи Каримжоннинг айтишича, ҳозир якка тартибда уй солиш учун ер олиш жуда қийин. Олса бўлади, лекин фақат пора ҳисобига.\nКаримжон: Уй сотиб олай десангиз¸ участканинг ўзи ҳозир бир миллиондан зиëд. Битта участканинг ўзини шундай олиш икки миллион атрофида. Бунга қурби етмайди. 200 минг ойлик олаëтган одам икки миллионни қаердан топиб беради?\nОзодлик: Кимга бериш керак ўша икки миллион пулни?\nКаримжон: Участка берадиган алоҳида одамлар бор ўзи. Мен ўзим бу йил қизиқдим. Тахминан икки ой олдин "участка оламан" деб қизиқдим. “Ким ошди савдосига қўйилаяпти. Майли¸ аризани ëзиб қўяверинг. Бошланғич нархини ҳали билмаймиз” деди. Мен яқинда биттасидан эшитдим. Бир ярим миллион, деб айтаяпти.\nОзодлик: Бир ярим миллионни пора сифатида бериш керакми ë давлатга бериш керакми?\nКаримжон: Албатта пора сифатида.\nОзодлик: Давлатнинг ўзининг ҳисобидан кредитларга уйлар қурилмаяптими? Ҳозир “Қишлоқ фаровонлиги учун¸ аҳоли учун шунақа уйлар қурилаяпти” деб айтилаяпти.\nКаримжон: Йўқ¸ бу ëлғон. Бизда йўқ. Бизда қуриш эмас¸ бузиш бўлаяпти. Икки-уч этажнинг олдидаги ноқонуний қурилган жойларни бузди. Бу йил ҳисобига шу бўлди. Фаровонлик деб шуни айтса керак-да.\nОзодлик: Телевизорларда “Фалон қишлоқда шунча уйлар қурилди, банкдан кредит олиб қуриб беришди, қурувчилар қуриб бераяпти” деб роса кўрсатади-ку.\n- Ўша кредитга мен ўзим ҳаракат қилдим. Вилоятдан чиққан имтиëзли кредит¸ микрокредит деган газетасини олиб бориб¸ ўшанинг орқасидан олти ой югуриб ололмадим-ку. Кейин эшитишимча¸ 10 нафар одам ўшанақа кредит олган. Ҳаммаси банкда ишлайдиган ходимларнинг ўзлари экан. "Тоғамга"¸ "жиянимга" деб ўзлари олган. Бегонага умуман бермаган. Унақа кредитлар фақат телевизорда¸ радиода айтилади. Уни олиш қийин¸ жуда қийин¸ дейди Каримжон.\nФарғона вилояти Бувайда тумани Қоратепа қишлоғида яшайдиган суҳбатдошимизнинг сўзларига кўра, оддий одамларга якка тартибда уй қуриш учун ер олиш ҳозир имконсиз бўлиб қолди. Ерни фақат пулдорлар олаяпти ва қўш қаватли уйлар қураяпти.\n- Бизнинг маҳаллада Қоратепа қишлоғида ҳеч қандай фаровонлик йили бўлмади, деса бўлаверади. Фаровонлик йили бўлди дегани маҳалланинг чеккасига битта коллеж қурилди. Ўша халқ учун фаровонлик бўлмади-да. Буни айтса ҳам бўлади¸ айтмаса ҳам бўлади. Бундан бошқа фаровонлик йили бўлиб¸ қийналган хўжаликлар бор боқувчиси йўқ. Шуларга ҳам ëрдам деган нарса бўлмади.\nОзодлик: Қишлоғингизда бор бўлган муаммолар сақланиб қолдими ëки улар ўз ечимни топдими?\n- Энди муаммолар бор. Биринчиси¸ саратонда деймиз¸ ëз пайтида¸ шунда ҳам газ бўлмайди. Иккинчиси¸ кўпчилик хўжаликларга уй-жой керак. Битта хонадонда иккита-учтадан келин ўтирибди. Ҳалиги келинлар¸ энди ўзингиз ҳам ўзбексиз¸ биласиз¸ жиққамушт бўлиб, ажрашиб кетганлари ҳам бор.\nОзодлик: Одамларга ер берилмаëтганига неча йил бўлди?\n- Охири 2000 йили берилган. Мен ўзимдан қиëс қиладиган бўлсам¸ 2001 йили туман ҳокимининг қарори чиққан. Шундан бери “ана берилади¸ мана берилади” деб¸ ҳалигача берилмаяпти. Бизнинг маҳаллада беш гектар ер резерв қилиб қўйиб кетилган. Хўжаликларга уй-жой учун берилиши керак. Уни фермер рухсатисиз бермас эмиш. Фермер бермади. Фермеримизнинг ўзи бермай туриб¸ энди ўзи болахонали қилиб¸ иморат қилаяпти. Уларга рухсат¸ оддий халққа рухсат йўқ. Арзимизни кимга айтамиз энди. Индамай юраверамиз-да¸\nдейди Қоратепа қишлоғида яшайдиган суҳбатдошимиз.\nСурхондарё вилоятининг Қизириқ туманида истиқомат қиладиган Лола Мирраҳимованинг айтишича, Ўзбекистон телевидениеси журналистлари қишлоқлардаги фарофонлик ҳақида оғзидан бол томиб гапиради. Лекин аслида...\n- Ҳеч қандай ўзгариш йўқ. Қуруқ гап. Мана телевизорда мақтаниб гапираяпти¸ лекин Сурхондарëда умуман йўқ. Сурхондарëнинг 90 фоиз қишлоғида на газ¸ на свет бор. Сув масаласи ҳам қийин. Умуман ҳеч кимнинг иши ҳам йўқ. Шунақа аҳвол. Бирорта раҳбар келиб “Нима камчилигингиз бор, нима бўлди, нима керак?” деб сўрамайди. Ҳукуматга пахта керак¸ буғдой керак¸ лекин одамлар керак эмас экан. Телевизорда кредит¸ микрокредит¸ бизнес деб кўрсатади. Бирортага бергани йўқ. Бермайдиям. Аҳвол ана шундай, укажон¸ дейди Сурхондарё вилоятининг Қизириқ туманида истиқомат қиладиган Лола Мирраҳимова.\nФарғона вилоятининг Қувасой туманида ўқитувчилик қилаётган суҳбатдошимиз эса уларнинг қишлоқларига “тараққиёт ва фаровонлик” йилининг ҳато шабадаси ҳам етиб келмагани тўғрисда гапиради.\n- Бизда ҳеч нарса бўлгани йўқ.\nОзодлик: Қишлоқ тараққиëти йилининг шабадаси ҳам келмадими?\n- Қишлоқларга эълонларни¸ шиорларни ëзиб ташлаган. “Қишлоқ тараққиëти ва фаровонлиги йили” деб ҳамма ëққа ëзиб ташлаганку¸ қишлоққа ҳеч нарса қилингани йўқ. Мен турган маҳаллада беш йил олдин ўзимиз пул чиқариб¸ шағал тўктириб олганмиз. Ҳозир тупроғи чиқиб ëтибди. Яхшиям, ҳозир ëмғир йўқ - чангда юрибмиз. Эртага ëмғир ёғса¸ лойда қоламиз. Президентимиз телевизорда вилоят ҳокимидан сўраяпти¸ саволга қаранг: "Халқимизнинг яшаши қалай?" Президент шу нарсани келиб халқдан сўрасин. Халқидан сўраса¸ биз айтамиз. Масалан¸ биз сентябр ойига ойлик олганимиз йўқ. Пластик карточкага ўтказилди¸ ўша пластик карточка ҳам йўқ-да. Чўнтакда бир тийинсиз юрибмиз¸ дейди қувасойлик ўқитувчи.\nЎзбекистон Вазирлар Маҳкамаси мажлисида айтилишича, тасдиқланган намунавий лойиҳалар бўйича, “Қишлоқ қурилиш банк” тижорат банки кредитлари ҳисобига уй-жойларни комплекс қуришни жорий йилнинг тўртинчи чорагида бошлаш учун қишлоқ жойларда 42 та ер массиви тайёрлаб қўйилган.\nКелажакда Ўзбекистон қишлоқларида 8,5 мингга яқин якка тартибдаги уй-жой қурилиши назарда тутилган. Албатта аҳолиси 27 миллионли Ўзбекистон учун бу жуда кичик рақам. Бироқ у уйлар эгалари, уй-жойга муҳтож бўлган оилалар бўладими ёки юқорида суҳбатдошларимиз айтганидек, амалдорлар ёки пули кўп бойваччалар бўладими - бу савол ҳозирча жавобсиз қолмоқда.


Ҳоким: «Бир сўз билан айтганда, шармандагарчилик бу»\nҲоким: «Бир сўз билан айтганда, шармандагарчилик...\n04.02.2019 11:04 0 3819\nТошкент вилояти ҳокими Ғуломжон Ибрагимов.\nОлий Мажлис Қонунчилик палатаси депутати Расул Кушербаев ўтган ҳафтада Янгийўл шаҳри ва Зангиота туманида депутат билан учрашув маҳаллий ҳокимиятнинг айби билан кўнгилдагидек ўтказилмагани ҳақида маълум қилганди.\nОлий Мажлис депутати бу ҳақда ёзганидан сўнг, воқеа мамлакат бўйлаб кенг муҳокама қилинди.\n«Oltin voha» телеграм каналининг хабар беришича, бугун Тошкент вилояти ҳокими Ғуломжон Ибрагимов ушбу ҳолатга эътибор қаратган. «Бир сўз билан айтганда, шармандагарчилик бу», деган вилоят ҳокими.\nМаълум бўлишича, Олий Мажлис депутатига, халқ вакилига ҳурматсизлик қилингани, ташкилий йўналишда хато-камчиликка йўл қўйгани учун бир қатор раҳбарларга интизомий жазо берилган.\nдепутат Тошкент вилояти ҳоким Расул Кушербаев Ғуломжон Ибрагимов\nЖамият Кеча, 11:39\nЖамият Кеча, 10:01


Болаларнинг ўсишида ёрдамлашиш 22 — Dilkashradio.com\nАссалому алайкум бизни тинглаётган радио мухлислари! Сизлар билан радио эфир орқали учрашганимиздан ғоят хурсандмиз. Бугунги эшиттиришимизнинг мавзусини болаларимизнинг руҳий ўсишига бағишлаб, шу жараёнда бизнинг қандай иштирокимиз ҳақида сўз юритсак. Сизларга маълумки, биз яшаётган хозирги давр ўта кетган замонавий, технологик томонидан ривожланган ва янаям ҳар жиҳатдан кун сайин ривожланиб бормоқда. Ва бунинг албатта яхши томонлари кўп. Ўқиш, билимларга эга бўлиш, бир касбнинг мутахасиси бўлиш, яъни болаларнинг ривожланиши учун кўп имкониятлар мавжуд. Бироқ замонимиз ўзгараётгани билан болаларнинг аҳлоқий қадриятлари ҳам ўзгариб бормоқда.\nТелевизорда битта сериал тугагани билан иккинчисини кўришга мажбур бўламиз. Ўша сериалларда биз нимани гувоҳи бўламиз? Бири эрига хиёнат қилган, иккинчиси эса хотини бўла туриб бошқаси билан юрганини кўрамиз. Кўчаларимизда эса ёш қизларни оғзидаги сигарет билан тез-тез ўчратиб қоламиз, интернет кафеларда эса ёш болалар порносайтларни томоша қилаётганини ўзим гувоҳи бўлганман. Чет давлатларда эса гомосексуализм, фохишалик, туйдан олдин никоҳсиз бирга яшашларни нормал деб ҳисоблайдилар ва ҳатто бу нарсаларни қонунга киритмоқчи хам бўладилар. Лекин бу ишларнинг ҳаммаси – гуноҳ, муқаддас Худога нисбатан бўлган исёндир. Ва худди шу нарсаларни оқибатлари хақида биз болаларимизга ўргатишимиз керак.\nБошқаларга қараб иш тутишни эмас, балки Худонинг каломига қараб яшашга чорлашимиз керак. Лекин бу ўз-ўзидан бўлмайди. Бунинг биринчи қадами – бу бизнинг шаҳсий ҳаётимиздир. Болалар кўп нарсларни сизнинг ўргатаётган нарсаларингиздан эмас, балки сизнинг кундалик ҳаётингиздан ўрганиб борадилар, сизнинг улар қилаётган ишларига билдираётган муносабатингиздан. Агарда сиз боланинг сўкиишига, ёки бошқаларни уришига, ёки катталарга билдираётган ҳурматсизлигига, ёлғон гапларига бошида эътибор бермасангиз, бола бу нарсаларни қилишини давом эттиради. Баъзи ота-оналар ўша захоти шу нарсаларга чек қўйишга эринадилар. Натижа эса куттириб қўймайди. Масиҳийлик бўйича тарбия олаётган болаларимиз оилада худди парникда яшаётгандек гапдир. Чунки биз уларни ҳар хил ёмон нарсалардан ҳимоя қилишга ҳаракат қиламиз.\nЛекин улар бу дунёда яшар экан, барибир дунёнинг васвасалари билан туқнашадилар. Агарда сиз уларнинг пойдеворини мустаҳкам қурган бўлсангиз ва қуришни давом эттираётган бўлсангиз, уларни кўп ёмон таъсирлардан асраб қоласиз. Балки, шундай ўйлаганлар ҳам бор: масиҳийча тарбия олаётган болалар иродасиз, кучсиз, ожиз бўладилар деб. Асло бундай эмас. Битта мисол келтираман. Албатта, мен ҳеч қачон болаларимга биринчи бўлиб уришни ўргатмайман. Аммо шундай айтаман: кимдир сени урса, уни огоҳлантир, агар яна такрор қилса, унга қайтим бер, деб. Болаларимиз ўзи учун туришни билиши керак. Бу битта оддий мисол эди. Қийин вазиятлар эса жуда кўп учрайди. Шунинг учун мен сизларга мана шу мавзуда кўпроқ адабиёт ўқишни тавсия қиламан. Ва фарзандларингиз учун бўлган энг зўр химоя бу – ибодат қилишларингиздир. Шу билан бугунги эшиттиришимизни якунлаб, сизлар билан хайрлашамиз. Соғ-омон бўлинглар.\nБолаларнинг ўсишига ёрдам 237


Эрон АҚШ жосуси, деб айбланган шахсни ўлимга ҳукм қилди\nАҚШ фойдасига жосусликда айбланган ва ўлимга ҳукм қилинган АҚШ-Эрон фуқароси Амир Мирза Ҳикматий.\nАмир Мирза Ҳикматийни суд Америка жосуси, деб топиб олий жазога ҳукм қилди.\nАмир Мирза Ҳикматий АҚШ ҳамда Эрон фуқаросидир ва бугун Теҳрондан олинган маълумотларга кўра, суд уни АҚШ фойдасига жосуслик қилган, деб топиб ўлим жазосига ҳукм қилган.\nISNA агентлигининг Бош прокурор Ғуломҳуссайн Муҳсиний-Эъжоийдан келтирган иқтибосида айблов "ғаним давлат Америка билан ҳамкорлик, МРБга жосуслик ва Эронда террорчиликни тарқатганлик", деб таърифланган.\nБош прокурорга кўра, Ҳикматий суд ҳукмидан арз қилиш учун 20 кунлик муҳлатга эга.\n28 ёшли Амир Мирза Ҳикматий АҚШда туғилган ва у асли эронлик муҳожир оиланинг фарзандидир. У АҚШ ҳарбийларига таржимонлик қилар эди.\nҲикматийнинг ҳибсга олингани ҳақидаги хабар декабр ойида жамоатчиликка ошкор қилинган эди. Расмий айбловга кўра, у Афғонистон ва Ироқдаги жанггари гуруҳларнинг лагерларида махсус ҳарбий машғулотлардан ўтиб келган.\nFars агентлиги хабарига кўра, Ҳикматий ҳақиқатда ҳам АҚШнинг Марказий Разведка Бюроси билан ҳамкорлик қилганига иқрор бўлган. Аммо Эронга зарар етказиш мақсадида бўлмаганини айтган ва унинг иқрорлик кўрсатмаси Эрон расмий телевидениеси орқали намойиш қилинган.\nҲикматийнинг АҚШда истиқомат қилаётган оиласи унга қўйилган айбловларни мутлоқ инкор қилиб, унинг Эронга кекса ёшли бувиси зиёрати учун борганини айтмоқда.\nАҚШ раҳбарияти эса Ҳикматийнинг озод қилинишини талаб қилди.\nБундан бироз муқаддам Эрон расмийлари АҚШ фойдасига айғоқчилик қилганликда гумон қилиниб бир неча киши ҳибсга олинганини эълон қилган эди.\nЭроннинг разведка ишлари бўйича вазири Ҳайдар Мослеҳийнинг якшанба кунги баёнотида айтилишича, айғоқчиликда гумон қилиниб қўлга олинганлар 2 мартга белгиланган парламент сайловини бузишга уринишда ҳам айбланмоқда.\nМослеҳийга кўра, қўлга олинганлар Эрондан ташқарида яшовчи шериклари билан Интернет орқали алоқа қилган.\nҲозирча жосусликда айбланаётганлар орасида Амир Мирза Ҳикматийдан бошқа кимлар борлиги номаълум.


“Тошкент” халқаро аэропортида янги Business Lounge “Uzbekistan airways” ишга туширилди (фото)\n18:35 / 21.04.2016\n“Тошкент” халқаро аэропортида амалга оширилган таъмирлаш ишларидан сўнг “Ўзбекистон ҳаво йўллари” МАК ва бошқа авиакомпанияларнинг йўловчилари учун янги Business Lounge “Uzbekistan airways” ишга туширилди.\nЯнги Business Lounge “Uzbekistan airways”ни лойиҳалаштиришда замонавий ахитектура технологияларидан фойдаланилди. Бу ер йўловчилар ва юкларни рўйхатдан ўтказиш учун жаҳон стандартларига жавоб берадиган техника қурилмалари билан таъминланди.\nКутиш зали 350 кв.м. бўлиб, 160 ўринга мўлжалланган. Йўловчилар учун эса турли қулайликлар яратилинган. Бунга мисол қилиб, ўйингоҳдан иборат она ва бола хонаси, ювиниш хонаси, тиббиёт пункти ва бошқаларни мисол қилиб келтириш мумкин. Йўловчилар хизматида турли хил таом ва ичимликлардан иборат кафе-бар ишламоқда.\nБундан ташқари, ўз парвозларини кутаётган йўловчилар қулай мебелларда катта ҳажмли телеэкранлардан, текин Wi-Fi хизматидан ва матбуот нашрларидан фойдаланишлари учун имконият яратилди. Янги Business Lounge “Uzbekistan airways”да имконияти чекланган йўловчилар учун алоҳида шароитлар қилинди.\nБу ислоҳотлар оқибатида Ўзбекистонга келадиган сайёҳлар сонининг ошишига хизмат қилиши кутилмоқда.


АҲОЛИ МУАММОЛАРИ ЎРГАНИЛМОҚДА | qushkupirhokimiyat.uz\nҚўшкўпир тумани бўйича ИИО ФМБ бошлиғи, 3 -сектор раҳбари Жасур Мадаминов ва туман ФВБ бошлиғи Шуҳрат Машарипов ҳам тумандаги “Маст” маҳалласидаги барча хонадонлар, шунингдек, “Темир дафтар”га киритилган оилаларда бўлдилар. Ҳар бир хонадон эгалари билан суҳбатлашиб уларни қийнаётган муаммоларни атрофлича ўргандилар.\nФуқаролар томонидан билдирилган тадбиркорлик учун ер ажратиб бериш, ишга жойлашиш, тадбиркорлик фаолиятини янада кенгайтириш мақсадида банк кредит маблағлари каби муаммолар эшитилди. Масалаларнинг ижобий ечими кўриб чиқилди. Шунингдек, керакли маслаҳат ва тавсияларни бериб ўтдилар.\nҚЎШКЎПИР ТУМАН ҲОКИМЛИГА АХБОРОТ ХИЗМАТИ


КИТОБ ЎҚИНГ, КИТОБ СОВҒА ҚИЛИНГ... - Ўзбекистон овози газетаси\nМирзо Улуғбек номидаги Ўзбекистон Миллий университетида бўлиб ўтган «Китобхон талаба» кўрик-танловининг бош мақсади ушбу ғояга қаратилди\nМамлакатимиз раҳбари Шавкат Мирзиёев Ўзбекистон Республикаси Президенти сифатида хорижий давлатга илк ташрифини Туркманистондан бошлади. Президентимиз Туркманистон Президенти Гурбангули Бердимуҳамедовга халқларимизнинг севимли шоири Махтумқулининг «Элингга бахш айла» деб номланган китобини совға қилди. Туркманистон Президенти китоб энг яхши туҳфа эканини таъкидлаб, Президентимизга миннатдорлик билдирди...\nАхборот технологиялари, айниқса, интернетнинг ёшлар ҳаётидаги ўрни тобора ортиб бораётган бир даврда уларни китоб ўқишга ундаш, даъват этиш тобора долзарб аҳамият касб этмоқда.\nПрезидентимизнинг Китоб чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш юзасидан эълон қилинган фармойишида китобхонлик анъаналарини давом эттириш, таълим муассасаларида кўрик-танловлар, ижодий учрашувлар, давра суҳбатлари ўтказиш белгиланган.\nЎзбекистон Миллий университетида бўлиб ўтган «Китобхон талаба» кўрик-танловида ёшлар китоб мутолааси, тарғиботи, шахсий кутубхона яратиш каби йўналишларда ўзаро баҳслашишди.\nОлий ва ўрта махсус таълим вазирлиги, «Камолот» ёшлар ижтимоий ҳаракати, Ёзувчилар уюшмаси, Миллий ғоя ва мафкура, Маънавият тарғибот марказлари ҳамкорлигида ташкил этилган танловда шоир ва ёзувчилар, маданият ва санъат намояндалари, талаба-ёшлар иштирок этди.\n— Ёшларнинг китоб ўқишига қараб, улар мансуб бўлган жамиятнинг келажаги қандай бўлишини бемалол башорат қилса бўлади, — дейди Ўзбекистон Миллий университети проректори, доцент Давлат Жумабоев. — Ёшлари илмли бўлган мамлакатнинг барча соҳаларда ривожланишига, тараққий этишига ҳеч қандай шак-шубҳа йўқ. Бугун китоб ва китобхонлик масаласи жуда ҳам долзарб аҳамиятга эга. Китобхон ёшлар сафини кенгайтириш, уларда китоб ўқиш иштиёқини уйғотиш учун турли йўл ва услублардан фойдаланишимиз зарур. Президентимиз томонидан китобхонлик маданиятини юксалтириш, китоб маҳсулотлари чоп этиш ва уни тарқатиш тизимини такомиллаштиришга берилаётган алоҳида эътибор нафақат зиёлилар, балки бутун халқимиз томонидан катта мамнуният билан кутиб олинди. Бугунги танловни кузатиш давомида шунга амин бўлдимки, мамлакатимиз раҳбари илгари сураётган ғоялар ҳаётда ўз аксини топмоқда. Мухтасар айтганда, китоб ўқиш — ушбу кўрик-танловда қатнашган ва томошабин сифатида иштирок этган ҳар бир талабанинг асосий машғулотига айланишига ишонаман.\n— Ушбу танловда иштирок этганимдан жуда ҳам бахтиёрман, — дейди ЎзМУ хорижий филология факультети талабаси Ойхон Эркинжонова. — Жалолиддин Румийнинг «Кўзни юмгил, кўзга айлансин кўнгил» деган байтини доим ёдимда сақлайман. Бу дегани қалб кўзга айланиши учун инсон мутолаа билан машғул бўлмоғи лозим.\n— Бугунги тадбир давомида талабаларнинг адабиётга бўлган меҳри баланд эканига гувоҳ бўлдим, — дейди ЎзМУ журналистика факультети декани ўринбосари, доцент Рамзиддин Абдусатторов. — Уларнинг шеърларни ёд айтишини кўриб, тўғриси, қувониб кетдим. Тарих факультети талабаси Суҳроб Рўзиметовнинг маҳорати, саҳнада ўзини тутиши, билимдонлиги, зукколиги барчани тўлқинлантириб юборди. Демак, бундай тадбирлар ёшларнинг китобга бўлган интилишини янада ошириш билан бирга, янги истеъдодлар кашф қилинишига ҳам кўмак беради.\n— Курсдошларим орасида ўзининг шахсий кутубхонасини ташкил этганлар бор, — дейдиЎзМУ журналистика факультети талабаси Азизбек Рамазонов. — Буни кўпчиликка ўрнак қилиб кўрсатиш керак, деб ўйлайман. Биз ёшларни китоб ўқишга даъват этгани учун Президентимизга раҳмат айтаман.\n— Танловда ғолиб бўлган талабаларга совғалар қаторида ўзбек ва жаҳон адабиётининг нодир дурдоналари бўлган китоблар ҳам туҳфа этилди, — дейди ЎзМУ журналистика факультети ўқитувчиси Равшан Омонов. — Ушбу китобхонлик баҳси ёшларнинг китоб ўқишга бўлган интилишларини янада кучайтиришга хизмат қилишига ишонаман...\n...Тадбир тугагандан сўнг бугун отамнинг туғилган куни экани ёдимга тушди. Совға олиш ҳақида ўйлай бошладим. Китоб совға қиламан. Шу ният билан дўконга бордим. У ердан жаҳон адабиётининг йирик намояндаси Чингиз Айтматовнинг қиссалари жамланган китобни сотиб олдим.\nЎзбекистон Миллий университети журналистика факультети II курс талабаси.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Шоир Жаъфар Муҳаммад Баҳром Назаровни унинг шеърини бузиб куйлаганликда айблади\t12:14, 13 апрель\tЯқинда “Даракчи” таҳририятига 10 дан зиёд шеърий тўпламлар муаллифи, шоир шарқшунос-диншунос олим, таржимон ва публицист Жаъфар Муҳаммад бир эътироз билан ташриф буюрди. Унинг айтишича “Қарамадинг” номли шеърини хонанда Баҳром Назаров қўшиқ қилиб куйлаган, лекин шеър муаллифи сифатида исмини кўрсатмаган экан. Жаъфар Муҳаммад: — Ўтган йилнинг декабрь-январь ойларида шогирдларимдан бири қўнғироқ қилиб, “Устоз, “Қарамадинг” шеърингизни Баҳром Назаров деган хонанда Бухородаги концертида куйлади” деди. Ундан ўша қўшиқни топиб беришини сўрадим. Бундан ташқари, хонанданинг 2015 йилги концертига ҳам бордим ва ўзим шахсан қўшиқни тингладим. Хонанданинг ижросига ҳеч қандай эътирозим йўқ. Фақат шеърнинг аслини ўзгартирганидан хафа бўлдим. Қўшиқни тинглар эканман ундан икки байт, бир мисра ва битта сўзни олиб ташлаганини билдим. Тўғри, ҳар бир хонанда ўз йўналишидан келиб чиқиб, шеърни куйга мослаштиради аммо бу муаллифнинг розилиги билан амалга оширилиши керак! Агар ўзимга айтишганда, ўзгартириб берардим. Бироздан кейин “Қарамадинг”га клип суратга олаётгани ҳақида эшитдим. Клипда ҳам шеър муаллифи сифатида мени эмас, Нурилла Остон деган шоирни кўрсатишган. Шундан кейин жаҳлим чиқди. Тушунмадим, нега шоирларнинг меҳнатини ерга уришади? Газета-журналда, ёки интернетда шеърни ўқиб қолиб, қўшиқ қилиб куйлаган тақдирда ҳам шоирни топиб, рухсат олиш мумкин-ку! Мен ҳам ижтимоий тармоқлардан фойдаланаман, ҳеч бўлмаса сайтлардан изласа бўларди-ку! Шеъримни берухсат куйлаб, яна муаллифини ҳам ўзгартириб қўйишганидан хафа бўлдим. — Ўзингиз хонанда билан гаплашиб кўрмадингизми?\n— Бундан бир ой аввал маъмури Ёқуб Остоновнинг рақамини топиб қўнғироқ қилдим. “Шеъримни бузиб куйлабсизлар” десам, “Муаллифи сизми? Билмаган эканмиз. Шуни олдинроқ айтсангиз бўларкан” деб жавоб берди. Ахир мендан рухсат сўрашса айтаман-да фикримни! Кайфиятим ўзгарганини билиб “Кечиринг, билмай қолибмиз” дейишди. “Кечираман, фақат хатони тўғрилайсизлар” деб шарт қўйдим. “Майли. Фақат ҳозир вақтимиз бироз зиқ, байрам арафасидамиз, давлат тадбирлари билан бандмиз” деганча жим бўлиб кетишди. Ҳозир қўнғироқларимга ҳам жавоб беришмаяпти.\n— Бунга ҳам ҳаракат қилдим. Аммо хонанда маъмури “ўзим ҳал қилиб бераман, шоирнинг бундан хабари йўқ” (!) деди. Билмадим, балки ростдан ҳам Нурилла Остоннинг хабари йўқдир... Шу сабаб сизларга мурожаат этишдан бошқа чорам қолмади. Биринчидан, бу ерда муаллифлик ҳуқуқи бузилган, иккинчидан ҳар хил ваъдалар билан мени алдаб юришибди. Агар шу тарзда давом этса, хонандани судга бериш учун ҳам ҳужжатларим тайёр. Шоирнинг гапларини тинглагач, иккинчи томоннинг ҳам фикрини билиш учун хонанданинг маъмури Ёқуб Остон билан боғландик. У хонанда билан маслаҳатлашиб, кейин бизга қўнғироқ қилди: “Аслида бу шеърни бастакор интернетда ўқиб қолган экан. Сайтда шеър муаллифи сифатида Нурилла Остон кўрсатилгани учун биз ҳам қўшиқни шундай эълон қилгандик, ҳозир бастакор билан гаплашиб, аниқлик киритаман” деди. Орадан кўп вақт ўтмай, яна боғландик. Қўнғироққа хонанданинг ўзи жавоб берди.\nБаҳром Назаров, хонанда: — Аслида бу қўшиқнинг матни шеърлар сайтидан олинган. У ерда муаллифи Нурилла Остон ёзилгани учун мен ҳам уни муаллиф деб ўйлаганман. Қўшиқ оммага тақдим этилгандан сўнг маъмуримга Жаъфар ака қўнғироқ қилганидан хабарим бор. “Шеър меники” деганига аввал ишонмадим. Чунки бундан аввал ҳам бировнинг шеърига эгалик қилмоқчи бўлганларга дуч келгандик. Бугун эса шоир сизларга мурожаат қилганини билиб ҳақиқатан ҳам шеър муаллифини нотўғри ёзганимизни билдим. — Бундай вазият олдин ҳам бўлган экан. Ҳатто иш судгача борганини эшитдик.\n— Ҳа, бўлган. Аммо унда вазият бироз бошқача эди. Менга бир шоир бировнинг ижод маҳсулини “ўзимнинг шеърим” деб берган. Асл муаллиф “Ўзбекнаво” эстрада бирлашмасига мурожаат этиб, арз қилгандан кейин алданганимни билганман. Аммо бу иш судгача етиб бормай ўша кунинг ўзида ҳал қилинган. Қизиқ, охирги пайтларда кимдир алдашга ҳаракат қилса, бошқа вазиятда интернетдаги маълумотларга алданиб қоляпман. Бора-бора китоблардан эмас, шоирларнинг ўзига махсус шеър буюртма қиламан, шекилли. — “Қарамадинг” билан Мирқодир Мирашуровнинг “Атиргулим” қўшиқлари йўналиш жиҳатдан жуда ўхшашлиги ҳақидаги гапларга нима дейсиз?\n— Мен кўпинча чет эл мусиқасидан илҳомланиб ишлашга ҳаракат қиламан. “Қарамадинг”ни ҳам руминиялик бир хонанда йўналишида куйлаганман. Тайёр қўшиқни ўзим эшитганимда эса “Мирқодир аканинг “Атиргулим”га ўхшаб қолгани ўзимга ҳам сезилди (! ).\nХонанда англашилмовчилик туфайли катта муаммо юзага келганидан хижолатда эканини таъкидлади ва шоирнинг исм-фамилиясини қўшиққа ҳам, клипга ҳам киритиб қўйишга ваъда берди. Лекин шу ишни шоирни овора қилмасдан, қилиш мумкин эди-ку. Ҳеч бўлмаганда шоир муаллифлик даъво қилиб маъмурга қўнғироқ қилганда, текшириб кўришса бўларди... Қизиқ, Нурилло Остон нега “бу шеър меники эмас?” демади экан? Балки шеър тагига исми қўйилганини унга айтишмагандир?.. Шеър қўшиқ қилинганда шоирнинг ҳақи бериш учун ҳам Нурилла Остонга қўнғироқ қилишса, вазият ойдинлашарди. Ёки Баҳром Назаров шоирларга ҳақ тўланмаса ҳам бўлади деб ўйлайдими?..\n“Евровидение-2017” Киевдан Москвага кўчирилиши мумкин\tНилуфар Усмонова турмуш ўртоғига бағишланган таронага олинган клипни тақдим этди (Видео)\tЛола концертида илк бор куйлаган “Отмагай тонг”қўшиғининг яратилиш тарихини сўзлаб берди\tЛола: “ Ҳамма ‘Билмайсан’ собиқ турмуш ўртоғимга аталган деб ўйлади...”\tШаҳзода Муҳаммедова хонанда Қиличбек Мадалиев билан дуэт куйлади(Видео)\tШоҳруҳхон янги албомидаги энг ёқтирган таронасини тақдим этди (Аудио)\tОтправить


Сайлов тенглик, муқобиллик ва ошкоралик тамойиллари асосида ўтмоқда\nАйни пайтда юртимиздаги барча маҳаллаларда фуқаролар йиғинлари раислари (оқсоқоллари) сайлови уюшқоқлик билан ўтказилиб, муносиб номзодлар сайланиши таъминланмоқда.\nИшчан, ташаббускор, фаол номзодлар сайланмоқда\nТОШКЕНТ ШАҲРИда бўлиб ўтаётган сайловларда аҳоли орасида ҳурмат-эътибор қозонган, кўпчиликни эзгу ишларга эргаштира оладиган, энг муҳими, юртимизда амалга оширилаётган ижтимоий-иқтисодий ислоҳотлар мазмун-моҳиятини дилдан тушуниб, уларни рўёбга чиқара биладиган фаол ва ташаббускор инсонларнинг сайланишига алоҳида эътибор қаратиляпти.\nПойтахтимиздаги мавжуд 508 та маҳалланинг раис лавозимларига муқобиллик асосида бир нечтадан номзод кўрсатилган бўлиб, сайловлар демократик тамойиллар асосида ташкил этилмоқда. Жумладан, Мирзо Улуғбек туманидаги Нодирабегим номли маҳаллада бўлиб ўтган сайловда фуқаролар йиғини раислиги учун икки нафар номзод — Ёқубжон Қўшоқов ва Хайрулла Зиямуҳаммедов вакилларга ўз режалари ҳақида сўзлаб берди.\nЁ.Қўшоқовнинг дастуридан ҳар бир оила билан суҳбатлашиш, «Оила — маҳалла — таълим муассасаси» ҳамкорлигини кучайтириш, нотинч оилалар билан ишлаш каби эзгу мақсадлар жой олган. Х.Зиямуҳаммедов эса маҳаллани ободонлаштириш, ижтимоий, маънавий муҳитни яхшилаш, салбий иллатларнинг олдини олиш йўлидаги ишларни янада жадаллаштиришни мақсад қилган. Сайлов натижаларига кўра, Хайрулла Зиямуҳаммедов маҳалла раиси этиб сайланди.\n— Маҳалланинг нуфузи, унинг жамият ҳаётида тутган ўрни тобора ортиб бораётир, — дейди Х.Зиямуҳаммедов. — Жумладан, давлатимиз раҳбарининг «Аҳоли муаммолари билан ишлашда маҳалла институтининг мавқеини тубдан ошириш чора-тадбирлари тўғрисида»ги фармонига асосан, эндиликда маҳалланинг аҳоли билан ишлаш ва ўзаро ҳамкорлик тизими тубдан такомиллаштирилади, йиғин раислари ва масъул котибларининг ойлик маошлари кўпайиши эвазига улар фаолиятининг самарадорлиги оширилади. Рости, бундай ўзгаришларни анча вақтдан буён кутаётгандик. Мазкур маҳалла раиси сифатида фаолият юритаётганимга 11 йил бўлди. Маҳалладошларим томонидан менга яна бир бор юксак ишонч билдирилгани зиммамга катта масъулият юклайди. Бу ишончга келгусида амалий ишларимиз билан жавоб берамиз.\n«Ҳамма иш фақат раиснинг гарданига тушиб қолмаслиги керак»\nФАРҒОНА ВИЛОЯТИда ҳам сайлов ўзига хос уюшқоқлик, кўтаринкилик руҳида ўтмоқда. Бу жараёнда аҳолининг фаол иштирок этаётгани уни муқобиллик, шаффофлик тарзида ўтказиш, номзодлар ичидан ҳар жиҳатдан ташаббускорларни саралаб олиш имконини бермоқда.\nФарғона туманидаги «Миндонобод» маҳалласи истиқлол шарофати билан ривожланиб бораётган аҳоли масканларидан. Кейинги йилларда ҳудудда бунёд этилган 1 минг 350 та намунали хонадон, 24 та кўп қаватли тураржой маҳалла қиёфасини тубдан ўзгартириб юборди. Кўчалар ораста кўринишга келтирилди, замонавий маиший хизмат кўрсатиш тармоқлари фойдаланишга топширилди.\nАлбатта, ҳар қандай тараққиёт ва ривожланиш ҳамжиҳатлик, ташаббус кўрсатиб ишлаш, аҳоли бошини бир мақсад сари қовуштириб иш олиб боришга боғлиқ. Сайловда иштирок этган 200 нафардан зиёд вакиллар янги маҳалла раисини сайлашда масаланинг айни шу жиҳатларига алоҳида эътибор қаратишди. Якунда Мамадсоли Саидибрагимов энг кўп овоз тўплаб, «Миндонобод» маҳалла фуқаролар йиғини раислигига сайланди.\n— Қирқ йилдан буён шу маҳаллада яшайман, — дейди Ҳалимжон ота Юсупов. — Сайловда кўз ўнгимизда улғайиб, камолга етган, ҳаракатдан тўхтамайдиган, ташаббускор номзодга овоз бердим. Тўғри, маҳалламиз, аҳоли турмуш тарзида катта ўзгаришлар юз берди. Бироқ бу ҳамма иш жойида дегани эмас. Раисликка номзод ўз дастурида йиғин ҳаёти билан боғлиқ кўплаб масалаларга алоҳида эътибор қаратгани айни муддао бўлди. Лекин бу борадаги ишлар фақат раиснинг гарданига тушиб қолмаслиги керак. Биз ҳам ўз амалий ҳаракатларимиз, қўллаб-қувватлашимиз билан унга амалий ёрдам берсак, эртанги кунимиз янада фаровон, дастурхонимиз тўкин-сочин бўлаверади.\n«Ўзимиз ишонган, тажрибали номзодга овоз бердик»\nСУРХОНДАРЁ ВИЛОЯТИда ҳам сайлов жараёни юқори кайфиятда ташкил этилмоқда. Ҳудуддаги 718 та маҳалла фуқаролар йиғинида жараённи ана шундай руҳда ўтказиш режалаштирилган.\nУзун туманидаги «Янгирўзғор» маҳалласида бўлиб ўтган сайловда раисликка кўрсатилган беш нафар номзоднинг қайси бири шу масъулиятли лавозимга муносиблиги ҳақида 236 нафар фуқаролар вакиллари атрофлича мулоҳаза юритишди. Номзодларнинг келгуси фаолият дастурлари ҳам кенг таҳлил қилинди. Пировардида энг муносиб номзод учун овоз беришди. Унга кўра, Мастура Маъмуржонова энг кўп — 138 та овоз тўплаб, маҳалла раиси лавозимига сайланди.\n— Сайловда фуқаролар йиғини раиси лавозимига ўзимиз ишонган, тажрибали, ҳар бир масалага масъулият билан ёндашадиган, маҳаллада обрў-эътибор қозонган номзодга овоз бердим, — дейди маҳалла фаоли Абдурайим Ҳошимов. — Унинг келгуси фаолият дастури менда илиқ таассурот қолдирди. Айниқса, кичик бизнес ҳамда хусусий тадбиркорликни, томорқа хўжалигини янада ривожлантиришга қаратилган ғоялари барчага маъқул келди. Шу билан бирга, ёшларни турли зарарли иллатлардан ҳимоя қилишга йўналтирилган истиқболли лойиҳалари маҳалладошларимиз томонидан илиқ кутиб олинди.\n300 нафар вакил кимни сайлади?\nСАМАРҚАНД ВИЛОЯТИдаги 1094 та маҳалла фуқаролар йиғинида янги раис сайланиши режалаштирилган. Шу кунгача 700 га яқин йиғинда мазкур тадбир юқори савияда уюштирилди. Айни чоғда сайлов шаҳар ва туманларда фуқаролар вакиллари фаоллигида қизғин давом этмоқда.\nОқдарё туманидаги «Кумушкент» йиғинидаги сайлов ҳам демократик тамойилларга мос ҳолда ўтказилди. 4 минг 700 нафардан зиёд аҳоли истиқомат қилаётган маҳалла раислигига уч нафар номзод кўрсатилган бўлиб, улар келгуси фаолият дастурлари билан 300 нафарга яқин вакилни таништирди.\n— Маҳалла аҳолисининг ушбу тадбирга ўта масъулият билан ёндашганидан қувондик, — дейди мазкур йиғинда сайловни ташкил этиш ва ўтказиш бўйича ишчи гуруҳ раҳбари Р.Худайбердиев. — Хусусан, вакиллар томонидан барча номзодларнинг келгуси фаолият дастурига жиддий эътибор қаратилди. Яширин овоз бериш натижасига кўра, шу вақтгача маҳалла раиси бўлиб ишлаб келаётган Ҳусан Ўролов энг кўп овоз тўплаб, қайта сайланди. Ишонамизки, вакиллар ишонч билдирган раис ҳудудни бундан-да обод қилишга, аҳоли фаровонлигини юксалтиришга муносиб ҳисса қўшади.\n«Энди муаммоларни уйма-уй юриб ўрганамиз»\nНАВОИЙ ВИЛОЯТИ Нурота туманидаги «Эшони Судур» маҳалласида ташкил этилган сайловда фуқароларнинг фаоллиги, уларнинг эртанги кунга ишончи яққол сезилиб турди. Бу уларнинг номзодлар келгуси фаолият дастури билан атрофлича танишиб, зарур тавсиялар ҳамда ғояларини беришида ҳам ўз исботини топди.\n195 нафар вакил иштирок этган сайловда дастлаб икки нафар номзод ўзларининг сайловолди дастури билан қисқача таништириб ўтди. Шундан сўнг маҳалла раиси яширин овоз бериш йўли билан аниқланди. Натижаларга кўра, шу пайтгача бу лавозимда ишлаб келган Ўрол Раҳимов қайта сайланди.\n— 2003 йилдан буён маҳаллага раислик қилиб келаман, — дейди Ўрол Раҳимов. — Аммо бу йилги сайловда номзодимни қўяр эканман, елкамда улкан масъулиятни ҳис қилдим. Шунинг баробарида Юртбошимиз томонидан биз, маҳалла ходимлари фаолиятига кўрсатилаётган эътибор туфайли менда янги куч, шижоат пайдо бўлди. Маошларимиз оширилди, фуқаролар мурожаати билан ишлаш борасидаги ваколатимиз кенгайди. Эндиликда аҳолини қийнаётган муаммо ва масалаларни ҳал этиш «қулоққа чалинган» гаплар асосида эмас, бевосита уйма-уй юриб, кенг жамоатчилик иштирокида кўриб чиқилиши масъуллар зиммасидаги масъулиятни янада оширади. Қисқаси, имконият ва шароит бор, эътибор ва рағбат етарли, энди фақат ишлаш керак.\nОвоз бериш масъулияти\nҚАШҚАДАРЁ ВИЛОЯТИда ҳам сайлов уюшқоқлик билан ўтказилмоқда. Ҳудуддаги 768 та маҳалла фуқаролар йиғинининг барчасида бу жараённи юқори савияда ташкил этиш кўзда тутилган.\nЖумладан, Деҳқонобод туманидаги маҳаллаларда ҳам сайлов белгиланган қоидалар асосида ўтказилмоқда. Бунда туман кўмаклашувчи комиссияси ҳамда ишчи гуруҳлар амалга оширган тайёргарлик ишлари муҳим аҳамиятга эга бўлди.\n— Сайловни уюшқоқлик билан ўтказишга ҳудудимизда яшаётган ҳар бир фуқаро муносиб ҳисса қўшди, — дейди Оқиртма қишлоқ фуқаролар йиғини фаоли Исмат Пўлатов. — Масалан, ишчи гуруҳ томонидан ташкил этилган умумий йиғилишларда уларнинг фаоллиги яққол сезилиб турди. Зеро, ҳудуд ободлиги ҳамда унинг янада гуллаб-яшнаши кўп жиҳатдан янги сайланган раиснинг ташаббускорлиги ҳамда ташкилотчилигига бевосита боғлиқ. Шу боис фуқаролар вакиллари номзодларнинг фазилатларига алоҳида эътибор қаратдилар. Уларнинг келгуси фаолият дастурларини синчковлик билан ўрганиб чиқишди. Ўз навбатида, ўзларининг таклиф-тавсияларини беришди. Номзоди қўйилган беш нафар фуқаронинг барчаси сайловчиларга яхши таниш. Яширин овоз бериш орқали амалга оширилган жараёнда одамларга номзодни эркин танлаш имконияти яратилди. Якунда кўпчилик овоз билан Юсуф Қирашаров раис лавозимига сайланди.\nРағбат — иш самарадорлигига хизмат қилади\nХОРАЗМ ВИЛОЯТИда бўлиб ўтаётган сайловларда ҳам юртдошларимизнинг фаоллиги кўзга яққол ташланмоқда. Муҳим ижтимоий-сиёсий жараён ҳудуддаги 512 та маҳалла фуқаролар йиғинида байрамона тарзда ўтказилмоқда.\nАна шундай сайловлардан бири Гурлан туманидаги «Навбаҳор» маҳалласида ташкил этилди. Маҳалла раислигига икки нафар номзод кўрсатилган бўлиб, улар сайловчиларни ўзларининг келгуси фаолият дастурлари билан таништирди. Вакиллар номзодларнинг келгуси фаолият дастурлари баробарида, уларнинг шахсий фазилатларига ҳам алоҳида эътибор қаратди. Якунда кўпчилик мақбул топган номзод — Нориммат Алламов раис лавозимига сайланди.\n— Менга ишонч билдиргани учун йиғин аъзоларидан миннатдорман, — дейди Нориммат Алламов. — Айни чоғда бу зиммамдаги масъулиятни янада оширади. Сир эмас, бугун маҳалла тизимига кенг имкониятлар яратилмоқда. Айниқса, Президентнинг «Аҳоли муаммолари билан ишлашда маҳалла институтининг мавқеини тубдан ошириш чора-тадбирлари тўғрисида»ги фармони анчадан буён йиғин фаолларини қийнаб келаётган аксарият масалаларга ечим бўлди. Тўғри, маҳалла иши — шарафли юмуш. Бироқ баъзан фаолларнинг оладиган маоши рўзғор тебратишга-да зўрга етарди. Шу маънода, фармон билан йиғин раиси ва масъул котибининг ойлик маошлари оширилгани айни кўнглимиздаги иш бўлди. Бу рағбат, ўз навбатида, бизга янада самарали ишлаш, одамларни қийнаётган муамоларни бартараф этишда куч-қувват бағишлайди.\nМамлакатимизнинг барча ҳудудларида фуқаролар йиғини раислари (оқсоқоллари) сайлови демократик тамойилларга мос ҳолда, юксак савияда давом этмоқда.


Асакага меҳмонга келинг » Фаровон юрт\nБугунги кунда корхонада 345 нафар ишчи-ходимлар меҳнат қилади. Фидойи ходимларнинг меҳнати самараси ўлароқ, 2020 йил корхона хўжалик молиявий фаолияти даврида бир қатор юқори кўрсаткичларга эришди. Жумладан, ўтган йилнинг ўзида жами 169 млрд 953 млн 756 минг сўмлик саноат маҳсулоти ишлаб чиқарилди, бу бизнес режага нисбатан 123.4 фоизни ташкил этади. Жами 52 447 тонна ун маҳсулоти ишлаб чиқарилиб, 2019 йилга нисбатан 110.5%га ошган, 23 774 тонна омухта ем маҳсулоти ишлаб чиқарилиб, 2019 йилга нисбатан 114.3% га ошган, бундан ташқари 4 789 тонна уруғлик дон ишлаб чиқарилган.\nЖамият Андижон вилоятининг Асака, Марҳамат, Шахрихон, Бўз ва Улуғнор туманларида етиштирилган буғдой донларни контрактация шартномалари асосида қабул қилади. Асака, Марҳамат, Бўз ва Улуғнор туманларида жамиятга қарашли дон қабул қилиш шахобчалари мавжуд.\nЖамиятда ишчи-ходимлар учун бир қанча шарт-шароитлар яратилди. Корхона ошхонаси замонавий кўринишда реконструкция қилинди ва замонавий жиҳозлар билан таъминланди. Эътиборлиси, корхона ишчилари бир маҳал бепул иссиқ-овқат билан таъминланмоқда. Замонавий кўринишда барча қулайликларга эга лаборатория бинолари қуриб битказилиб, фойдаланишга топширилди.\nКорхона ишчи-ходимлари меҳнатини қадрлаш ҳамда моддий ва маънавий рағбатлантириш мақсадида якунланган 2020 йил якунлари бўйича 16 нафар ишчи-ходимлар қимматбаҳо совғалар билан тақдирландилар. Қишлоқ хўжалиги ходимлари куни муносабати билан наъмунали ва илғор ишчи-ходимлардан лаборатория техник-лаборанти Бедуто Елена, омухта ем омбори юкчиси Турсунбой Ваҳобов, тегирмон цехи сепараторшиги Қимматхон Қодировах, ғаллахона цехи пулът оператори Муҳайё Қирғизбоева, Идоралараро харбийлашган қўриқлаш бўлими соқчиси Жасурбек Иминов, тайёр маҳсулотлар омбор юкчиси Жаҳонгир Аҳмадалиев “Артель” кир ювиш машинаси билан тақдирландилар.\nХозирги кунда ишчи-ходимларга қулайлик яратиш мақсадида 100 ўринли ишчи ходимларни фарзандлари учун корхона ҳудудига замонавий кўринишда болалар боғчаси қурилмоқда. Янги 20 та иш ўринлари яратилиши кўзда тутилган.\nЖамият томонидан пандемия даврида ишчи-хизматчиларни ижтимоий ҳимоя қилиш ва муҳхофазаси учун жами 171 млн 463 минг сўм маблағ ажратилди.\nЖамиятда мехнат унумдорлигини янада ошириш, сифатли маҳсулотлар ишлаб чиқариш ҳамда иш жойларида шарт-шароитлар яратиш мақсадида бир қанча қурилиш ва ободонлаштириш ишлари амалга оширилди.\nЖумладан, қабул қилинган дон маҳсулотларини тез ва сифатли қуритиб тозалаш ҳамда ёпиқ сиғимларга сифатли жойлаштириш мақсадида корхона ҳудудидаги дон қабул қилиш учун махсус жой ва жамият ҳудуди тўлиқ асфальт қилинди.\nЖамиятга қарашли Бўз дон қабул қилиш шахобчаси капитал таъмирланиб, фойдаланишга топширилди. Жамият ҳудудидаги автомобиль йўллари бетон қоплама билан таъмирланди, идора ва бухгалтерия бинолари замонавий кўринишда реконструкция қилинди. Омухта-ем лабораторияси реконструкция қилиниб, замонавий кўринишда таъмирланди. Дон маҳсулотларини қуритиш ва сақлаш мақсадида корхона ҳудудига очиқ омбор қурилди.\n"Асакадонмаҳсулотлари" АЖ қошида бошқарув раиси Б.К.Гапиров ташуббуси билан ишчи-ходимлар ҳамда уларнинг фарзандларини соғломлаштириш мақсадида спорт зал ташкил этилган. Ушбу спорт зал бокс ва фитнес билан шуғулланиш учун барча замонавий спорт анжомлари билан таъминланган ва бошқа барча зарур шарт шароитлар яратилган. Ишчи-ходимлар ва уларнинг фарзандларини ушбу спорт турлари билан шуғулланишларини ташкил этиш учун спорт устаси Абдуманноб Аҳмадалиев мураббий этиб бириктирилган.\nСпорт билан мунтазам шуғулланиб келаётган корхона ишчилари салмоқли натижаларни қўлга қиритиб келишмоқда. Жамият ишчиси Акмалжон Ғофуров Тошкент шаҳрида ўтказилган профессионал бокс турнирида қатнашиб, ғалаба қозонди, Андижон вилоятида спортнинг бокс тури бўйича “Вилоят хокими кубоги” учун утказилган мусобақада ҳам ғолибликни қўлга киритди.\nБундан ташқари, Тошкент вилояти Нурафшон шаҳрида ўтказилган бокс бўйича халқаро турнирда ишчи-ходимларнинг фарзандлари М.Муҳаммаджонов, Х.Козимжонов, Э.Бахтиёров ва Б.Турсунбоевлар фахрли биринчи ва иккинчи ўринларни эгалладилар.\n“Ёшларни қўллаб-қувватлаш ва аҳоли саломатлигини мустаҳкамлаш йили” муносабати билан ишчи-ходимлар соғлигини мустаҳкамлаш ҳамда маъданий дам олишларини таъминлаш ва соғлом турмуш тарзини шакллантириш мақсадида корхонадаги ишчи-ходимлар ўртасида стол тенниси ва шахмат спорт турлари бўйича турнир ташкил қилинди. Ҳозирги кунда ушбу турнирнинг финал босқичига қатнашиш учун цех ва бўлимларда саралаш мусобақалари бўлиб ўтмоқда.\nЖамият 2020 йилда молиявий-хўжалик фаолиятини бизнес режада кўрсатилган 3 млрд 226 млн 966 минг сўм ўрнига, амалда 12 млрд 962 млн 712 минг сўм соф фойда билан якунлади. Бу эса бизнес режани 402% га бажарилганлигидан далолатдир.\nКорхонада сарфланадиган электр-энергияни тежаш мақсадида юқори кўрсаткичларга эришилди. Электр-энергияни тежаш мақсадида OzDSt ISO 50001 халқаро стандарт менежмент тизими жорий қилиниб, шу стандартлар асосида ишлар ташкил қилинган. Шунингдек маҳсулот хавфсизлигини таъминловчи OzDSt ISO 9001 ва OzDSt ISO 22000 халқаро стандарти менежмент тизими яратилиб, амалиётга тақдим қилинган.\nҚувонарлиси, жамият ҳудудида иссиқхона ташкил қилинган, шода-шода лимон ҳосили кўзни олади. Шунингдек, корхона қошида “Асака Иссиқ-нон” МЧЖ фаолият юритмоқда. 11 нафар ишчилар нон ва нон маҳсулотлари билан аҳоли дастурхонини тўлдириб келмоқда.\nКорхонадаги шароит, қизғин иш жараёнини ўз кўзингиз билан кўришни истасангиз, Асакага албатта меҳмонга келинг!\nAdmin. Жойлаштирган санаси: 2-04-2021, 17:11\nАсосий сахифа » "Фаровон юрт" газетаси » Асакага меҳмонга келинг


Буффон: Уч-тўрт кун ичида менинг янги клубим ҳақида билиб оласиз » Футбол янгиликлари 2021\nGoal24.uz » Европа жамоалари » Italiya » Буффон: Уч-тўрт кун ичида менинг янги клубим ҳақида билиб оласиз\nБуффон: Уч-тўрт кун ичида менинг янги клубим ҳақида билиб оласиз\nАфсонавий дарвозабон фаолиятини якунлаш вариантини рад этди.\n43 ёшли италиялик дарвозабон Жанлуижи Буффон ўтган клуб мавсуми охирида "Ювентус" билан шартномани узайтиришдан бош тортди ва шу билан эркин агентлар сафига ўтди.\nЎшандан бери тажрибали дарвозабон бирданига воқеаларни янада ривожлантиришнинг бир нечта вариантига дуч келди, улардан деярли энг прагматикини дарҳол ишдан бўшатди - футболчилик фаолиятини якунлаш учун.\nШу сабабли Буффон ва унинг агентлари рамзий дарвозабон учун янги иш излашга киришдилар ва футболчининг ўзи бу жараён ҳақида қуйидагича фикр билдирди: «Мен ўзимни яхши ҳис қиляпман, шунинг учун ҳам футбол ўйнашда давом этишни истайман.\nФаолиятимни якунлаш ёки янги жамоа излаш танлови ўртасида Туриннинг «Ювентус» клубидан кетганимдан сўнг, иккинчи вариантни ҳал қилдим. Дўстларим ва ҳамкасбларимнинг футбол майдонидаги ҳурмати менга тўғри танлов қилганимни билиш имкониятини беради.\nЭнди менинг столимда жуда кўп таклифлар бор, уларнинг ҳар бири менинг дунёқарашимнинг турли жиҳатларига жавоб беради. Менга доимий равишда совринларни ютадиган топ-клубларга ўтиш таклиф этилади, аммо шу билан бирга деярли ҳар доим захира ўриндиғида ўтираман. Бу менга тўғри келмайди. Мен фақат "Ювентус" га бўлган муҳаббатим сабабли шундай иш қила олардим.\nШунингдек, футболчилик фаолиятим бошида мен учун кўп иш қилган жамоалар бор. Бундай таклифлар тўғридан-тўғри уларга бўлган ҳамдардлигимга таъсир қилади, шунинг учун рад этишга маънавий ҳуқуқим йўқ.\nФаолиятим якунида нимани олишни хоҳлаётганимни аниқ биламан ва энди мен фақат турли стсенарийлар тарозисига қўйган нарсаларимни қиламан. Охир оқибат, мен учун муҳимроқ бўлган нарса, мен танлайман. Эртага агентим менга қўшилади, шунда сиз уч-тўрт кун ичида ҳамма нарсани билиб оласиз ", - дея хулоса қилди афсонавий дарвозабон.\nСпорт Медиасет ушбу интервюни ўтказишга муваффақ бўлган жойга - Буффон маблағлари ҳисобига Гиги-нинг биринчи профессионал клуби Парма асосида қурилган янги ташкил этилган Дарвозабонлар академиясига алоҳида эътибор қаратиш лозим.\n"Бу эрда биз ўзимнинг узоқ йиллик фаолияти давомида ўргатган усулларимга амал қиламиз. Бу дарҳол муваффақият ҳикояси бўлади деб айта олмайман - бу шошма-шошарлик бўлади. Аммо мен ёш дарвозабонларга ёрдам бериш учун ҳамма нарсани қилишга тайёрман. келажакда уларни катта ўйинчиларга айлантирадиган маҳорат.\nБиз аллақачон бутун дунёдаги мутахассислар билан кўплаб алоқаларни ўрнатдик, уларнинг ҳар бири лойиҳага ўзига хос нарсаларни олиб келишга тайёр. Сафаримни бошлаганимда, менда бундай муассаса бўлмаган, аммо бу биз ривожланмаслигимиз керак дегани эмас. Спортдаги ўсиш - бу энг кичик деталлар муҳим бўлган мураккаб иш. Агар ёш футболчининг машғулот муддатини қисқартириш мумкин бўлса, унда нега? "\nЭслатиб ўтамиз, аввалроқ Буффон Каталониянинг «Барселона» клубида захира дарвозабони бўлиш ғоясидан воз кечган эди.


Райҳон: Шаҳзода мени концертига таклиф қилмади » Скачать музыку бесплатно новинки музыки 2016-2017\nКомментариев: 0 Просмотров: 2 183 Дата: 8-05-2015, 12:10 Туркияда концерт беришга тайёргарлик кўраётган хонанда Райҳон 1−7 май кунлари «Истиқлол» санъат саройида концерт бераган Шаҳзодадан ранжиган кўринади. Бу ҳақда «7х7» газетаси'га асосланиб «Daryo.uz» хабар бермоқда.«Бир пайтлар содиқ дугонангиз бўлган Шаҳзоданинг концерт дастурига борасизми?» деган саволга Райҳон «Мени таклиф қилмади» деб жавоб берди.Шунингдек, хонанда Туркияда концертдаги ҳамроҳи Жаҳонгир Отажоновнинг ижоди ҳақида нималарни билишини айтди:«Афсуски, унинг ижоди ҳақида етарлича билмайман. Унинг жонли ижрода қойилмақом куйлашини биламан. Халққа саҳнадаги жўшқинлиги, ғайрати жуда ёқишини ҳам эшитгандим. Бироқ унинг ижодига мухлис эмасман».


Қозоғистонда чиқинди учун жарима миқдори оширилди - Номадлар,Турклар,Қозоқ одатлари ва анъаналари,Қозоғистон табиати\n#чиқинди #жарима #Қозоғистон #экологик кодекс\nЧиқинди учун тўлов! Янгиланган экологик кодекс янги қоидаларни жорий этади. Қозоғистонда ҳавони кўзда тутилган меъёрлардан зиёд миқдорда ифлослантираётган автомобиллар учун жарима миқдори оширилади. Гап 10 ойлик ҳисоб кўрсаткичи миқдоридаги тўлов ҳақида кетяпти. Жисмоний шахслар эса бундан ўн марта кўп – салкам уч юз минг тенге тўлайди. Бир йил давомида қоидабузарлик такрорланган тақдирда жарима миқдори икки марта оширилади.\nАСЕЛ МУХАМЕТЖАНОВА, ҚОЗОҒИСТОН РЕСПУБЛИКАСИ ЭКОЛОГИЯ, ГЕОЛОГИЯ ВА ТАБИИЙ ЗАХИРАЛАР ВАЗИРЛИГИ ҚЎМИТАСИ БОШҚАРМА РАҲБАРИ:\n- Бу меъёр ҳали кучга кирганича йўқ, 2021 йил 1 июлдан амалда бўлади. Ҳозирча қоидабузарлик аниқланса, мавжуд қонунчиликка кўра жисмоний шахслар 2 ойлик ҳисоб кўрсаткичи миқдорида жарима тўлайди. Такрорланса – жарима миқдори икки марта ортади.\n- Айнан қандай машиналарда жаримага тортилиш эҳтимоли катталигига келсак – бу борада техникларга мурожаат этиш лозим. Ҳар бир автомобиль режага кўра техник кўрикдан ўтади, шу ерда мутахассислар у ёки бу машина атроф-муҳитни қанчалик ифлослаётганини текширади. Кўп юрган эски машиналарда муаммо кўпроқ бўлади.\nЧиқинди миқдори, шунингдек, ишлатилаётган ёнилғи сифатига ҳам боғлиқ. Аслида, буларни техник кўрик диагностика картасини бераётганлар аниқлаши зарур. Бунда ҳамма нарса шаффоф бўлиши жуда муҳим. Чунки зарарли чиқиндилар даражасида машиналарни текшириш у қадар осон иш эмас.\n- Бугунги кунда биз фақат режали текширувлар вақтида назорат қиламиз. Йирик корхоналар миқёсида бу тадбир йилига бир марта ўтказилади. Тегишлича, транспорт цехи чиқинди нормативларига мувофиқлиги текширилади. Оддий автомобиллар, уларнинг ҳайдовчилари бу масалага масъулият билан қараши ва техник кўрикдан ўтиши зарур.\nМутахассислар чиқинди бўйича стандартларга риоя этилишини «Автотест», «Мета-01» ва бошқа қурилмалар ёрдамида ўлчайди. Қозоғистонлик автоҳаваскорлар эса бу янгиликларни турлича изоҳлайди. Бировлар шаҳар ҳавоси мусаффо бўлишидан мамнун, бошқалар маблағ етишмаслиги туфайли эски машинани янгисига, барча талабларга жавоб берадиган автомобилга алмаштира олмаслигидан хуноб.\n- Жарима белгиланаётгани айни муддао. Бусиз шаҳар ҳавоси тозаланиши даргумон. Одамлар ўйлаб ҳам ўтирмайди. Жарима жорий этилишини тўғри деб ҳисоблайман.\n- Биласизми, технологиялар бир жойда турмайди, лекин барибир одамларни ўйлаш керак. Ҳаммада ҳам меъёрларга тўғри келадиган янги машина сотиб олиш учун пул етарли эмас. Менинг машинам евро 4, ҳозир эса олтинчиси чиққан.\nҚиммат жарима тўлашни истамайдиган, бироқ севимли автомобилидан воз кечишни истамаганлар учун ечим бор – машинага чиқинди камайтирувчи ускуна ўрнатиш мумкин. Зеро, бу ишни амалга ошириш учун ҳали ярим йиллик муддат бор, қонун жорий йил ёзида – июлда кучга киради.


Қадрли ўқитувчи ва мураббийлар, азиз ўқувчилар,\nМана, яна бир янги ўқув йили остонасида турибмиз. Фурсатдан фойдаланиб, барчангизни мамлакатимиз мустақиллигининг 28 йиллиги ҳамда “Билимлар куни” билан чин юракдан табриклаймиз.\nМуҳтарам Президентимиз жорий йилнинг 23 август куни халқ таълими тизимини ривожлантириш, педагогларнинг жамиятдаги нуфузини ошириш, ёш авлод маънавиятини юксалтириш масалаларига бағишланган видеоселектор йиғилишида мактаблардаги таълим-тарбия сифати, ўқитувчининг жамиятдаги обрў-эътибори, устозларга ҳурмат-эҳтиромни ошириш масалаларига алоҳида эътибор қаратди.\nЯқин тарихимизда Президент раҳбарлигида бундай йиғилиш илк бор ўтказилди. Президентимиз ўқитувчиларнинг жамиятдаги обрўсини ошириш борасида жуда кўплаб ишлар қилиниши, бу борада уларни моддий қўллаб-қувватлаш муҳимлиги, лекин бу касбнинг мавқеини фақат ўқитувчининг ўзи фидокорона меҳнати, ўз устида тинимсиз ишлаши, бошқаларга ўрнак бўлиши билан ошира олишини алоҳида таъкидлаб ўтди.\nПрезидент ўқитувчиларни вазир ва ҳокимлардан тортиб, ота-оналаргача“Сиз”лаб, уларнинг шаънини кўтариши, том маънода педагогларни келажак бунёдкорлари, деб улуғлайдиган муҳит яратилиши кераклигини таъкидлади. Шундай экан, барчамиз ўз фаолиятимизда буни амалга оширишимиз зарур.\nЯнги ўқув йили арафасида халқ таълими тизимида улкан ўзгаришлар амалга оширилди.\n- 213 та янги мактаб барпо этилиб, уларнинг сони 9904 тага етди.\n- Фаолияти тугатилган 383 та касб-ҳунар коллежлар ўрнида\n154 та янги мактаб ташкил этилди. 229 таси ўқувчи сони кўп бўлган мактабларга қўшимча бино сифатида берилди.\n- Натижада 224 мингдан ортиқ қўшимча ўқувчи ўрни яратилди.\n- Жорий йилда 937 та мактабда инвестиция ва бошқа давлат дастури доирасида қурилиш-таъмирлаш ишлари амалга оширилиб, бунинг учун 2.86 трлн сўм маблағ сарфланди. Бу кўрсаткич ўтган йилга (1.47 трлн) нисбатан қарийб икки бараварга кўп демакдир. Шунинг ўзи мактабларга қанчалик юксак эътибор берилаётганлигидан далолат бўла олади.\n- Янги ўқув йилида мактабларда жами 6,2 млн. нафар ўқувчи таҳсил олади. Шундан 620 минг нафардан ортиғини бугун илк бор мактаб остонасига қадам қўйган жажжи 1-синф ўқувчилари ташкил этади.\nСиз учун бу йил тайёрланган "Президент совғаси" ҳар йилгидан ҳам чиройли, сифатли ва қулай тайёрланди. Айниқса, папка, унинг ичидаги ўқув қуролларининг ранг-баранглигига алоҳида эътибор қаратилди.\nБундан ташқари, 2019-2020 ўқув йилида Сиз учун 1-, 3-, 8-, 9-синфларга 479 номда жами 36,5 млн. нусха дарслик ва ўқув-методик қўлланмалар янгича кўринишда, замонавий дизайн асосида тайёрланди.\nДарсликларни тайёрлашда унинг мазмуни ва сифатига алоҳида эътибор қаратилди. Дарслик ва ўқув-методик адабиётларнинг мазмунига халқаро баҳолаш дастури PISA, TIMSS талаблари сингдирилди.Мантиқий фикрлашга йўналтирилган таълимий ўйин, машқ, масала ва топшириқларга урғу берилди. 8-синфлар учун География, Технология ҳамда Ўзбекистон давлати ва ҳуқуқи асослари дарсликларида QR-код ёрдамида қўшимча маълумот олиш имконияти яратилди. 8-9-синф Тарих дарсликлари хариталар билан бойитилди.\nЯнги ўқув йилида барчамиз“Таълимда ислоҳотлар: ўзгаришни ўзимиздан бошлайлик” шиори остида ҳамжиҳат бўлиб, жондан азиз фарзандларимизнинг таълими ва тарбиясида ижобий ўзгаришларни амалга оширишимиз зарур. Зеро, Муҳтарам Президентимиз таъкидлаганидек, “Мактаб ўзгарса, жамият ўзгаради”. Бунинг учун Сиз фидойи ўқитувчилар бор куч ва билимингизни ўқувчиларга пухта билим беришга ҳаракат қиласиз, деб ишонч билдирамиз.\nТаниқли маърифатпарвар Абдулла Авлоний айтганидек,“Тарбия биз учун ё ҳаёт - ё мамот, ё нажот - ё ҳалокат, ё саодат - ё фалокат масаласидир”. Ушбу сўз бугун ҳам ўз аҳамиятини йўқотмаганини, нақадар ҳақиқат эканини яхши англаймиз. Фурсатдан фойдаланиб, фарзанд тарбиясида ўз масъулиятингизни янада ошириб, мактаб билан узвий ҳамкорлик қилишга чақирамиз.\nМактаб йиллари ҳар бир ўқувчининг ҳаётида унутилмас ва ортга қайтмас кунлар ҳисобланиб, машаққат билан эгаллаган билимингиз эртанги ёруғ келажагингиз асоси бўлади. Мактабда ўтган ҳар бир кунингиздан унумли фойдалансангиз, сизни эртанги бахтли кунлар кутади. Илм олиш, ота-она ва устозларингиз юзини ёруғ қилиш учун бугун ҳаммангизда имкон бор. Келгусида билимингизни янада мустаҳкамлаб, миллий тикланишдан - миллий юксалиш сари интилаётган Ватанимиз ривожи учун ўз ҳиссангизни қўшишингизга ишонамиз.\nБарчангизга сиҳат-саломатлик, ўқишларингизда каттадан-катта муваффақиятлар ёр бўлишини тилаймиз!


Xiaomi 2017 йилда деярли 15 млрд долларлик тушум олишни режалаштирмоқда\n22:09 / 14.01.2017\nХитойнинг смартфон ишлаб чиқарувчи компанияси Xiaomi ўз бизнеси ривожланиши суръатлари секинлашаётганига қарамасдан, жорий йилда оладиган тушумини 14 млрд доллардан кўпроққа оширмоқчи.\nBloomberg ахборот агентлигининг компания бош директори Лэй Цзюнга иқтибос келтирган ҳолда хабар беришича, компания 2017 йил якунларига кўра 100 млрд иен (14,4 млрд доллар) миқдорида савдо қилишни прогноз қилмоқда.\nКомпания шунингдек Mi Home чакана дўконлари миқдорини 4 маротаба (200 тагача) оширмоқчи, ўзининг дунё бозорида мавжудлигини кенгайтирмоқчи ва сунъий онг ва молиявий онлайн-хизматлар соҳасидаги тадқиқотлар билан жиддийроқ шуғулланмоқчи.\n"Ёмон вақтлар ортда қолди", деб айтди компания раҳбари ва 2016 йилни компаниянинг тикланиши йили деб атади. Ўтган йили компания Хитойда смартфонлар сотувчи бешта йирик сотувчилар қаторидан чиқиб кетган, ваҳоланки 2015 йилни у 2-ўринда якунлаганди.\nЦзюннинг айтишича, компаниянинг онлайн-бизнесдаги тушуми 2016 йилда икки баробарга кўпайган. Компания секин-аста интернет-бизнесдан воз кечиб, кетма-кет дўконлар очмоқда. Компания 3 йил ичида дўконлари сонини мингтага етказмоқчи. Компания оффлайн-бизнесни ривожлантирмоқчи, чунки Хитойда интернет орқали 20 фоизгина смартфонлар сотилади.


Kun.uz'даги танқиддан сўнг Шаҳрисабздаги кўп қаватли уйнинг томи таъмирланди\n2020 йил 5 декабрда Kun.uz сайтида «Шаҳрисабздаги кўп қаватли уйларга қачон эътибор берилади ёхуд тўрт қаватли уйда газбаллон ёқиш мумкинми?» сарлавҳаси билан мақола эълон қилинди. Унда Шаҳрисабз шаҳар Боғи баҳор маҳалласи, Фусункор кўчасида жойлашган 67-кўп қаватли уйда яшовчи аҳоли дуч келаётган муаммолар ёритилган эди.\nШундан сўнг, Қашқадарё вилоят уй-жой коммунал хизмат кўрсатиш бошқармаси мақолада кўтарилган муаммоларни ўрганиш бўйича ишчи гуруҳ тузилганлиги ҳақида хабар берганди. Бугун мазкур бошқарма ахборот хизмати томонидан ишчи гуруҳ ўрганишлари натижаси маълум қилинди. Унда ёзилишича, Шаҳрисабздаги 67-кўп қаватли уйнинг томи янгилаб берилган. Мазкур уйга табиий газ тортиш масаласи мутасаддилар билан кўриб чиқилмоқда.\n«Ишчи гуруҳ ўрганишларида Шаҳрисабз шаҳар Боғи баҳор маҳалласи, Фусункор кўчасида жойлашган 67-кўп қаватли уйнинг канализация тизими мулкдорлар томонидан уч ой олдин таъмирланганлиги, бугунги кунда ҳеч қандай носозликлар мавжуд эмаслиги, ертўла қисми тоза ва қуруқ эканлиги, аммо том қисми таъмирга муҳтожлиги аниқланди.\nҚашқадарё вилоят уй-жой коммунал хизмат кўрсатиш бошқармаси томонидан таъмирлаш учун 120 дона шифер ажратилиб, том қисми таъмирланди. Мазкур кўп қаватли уйда яшовчи аҳолининг табиий газ ва электр энергияси таъминоти масаласидаги муаммоларини ҳал этиш бўйича мутасадди ташкилотлар томонидан ишлар давом эттирилмоқда», — дейилади, Қашқадарё вилоят Уй-жой коммунал хизмат кўрсатиш бошқармаси ахборот хизмати тарқатган хабарда.\nP.S. Қашқадарё вилоят уй-жой коммунал хизмат кўрсатиш бошқармаси тақдим этган маълумотларни текшириш учун мурожаатчилар билан боғландик. Уларнинг маълум қилишича ҳақиқатдан тегишли соҳа вакиллари томнинг чакка томиб турган жойларини таъмирлаб беришган. Шунингдек, шаҳар ҳокимининг ўзи келиб ҳолатни назоратига олган ва тегишли мутасаддиларга 67-кўп қаватли уйда яшовчилар учун кўмир ва газбаллонларни вақтида етказиш топшириғини берган. Бундан ташқари, мазкур уйни 2021 йил дастурига киритиб, кунлар исиши билан капитал таъмирлаш, уй атрофини ободонлаштириб, болалар майдончаси ташкил этиш ҳақида кўрсатма берган.\nАндижонда кучли шамол кўп қаватли уйнинг том қисмини учириб юборди


Тошкентда совуқ сув учун 100 сўм миқдорида махсус устама ҳажми тасдиқланди » Ўзбекистон янгиликлари – Zamin.uz\n22 январь 2018, 20:50\nПойтахтда ичимлик суви таъминоти хизматлари тарифларига бир куб метр учун 100 сўм миқдорида махсус устама ҳажми тасдиқланди. Бу ҳақда Тошкент ҳокимининг 12 январдаги қарорига таяниб хабар қилади «Газета.uz».\nНашрнинг эслатиб ўтишича, ўтган йили ташкил этилган Турар жой-коммунал хўжалигини ривожлантириш жамғармасини шакллантириш манбалари сифатида ичимлик суви хизматлари тарифларига махсус устама белгилаш ҳам киритилган эди.\n«Ҳужжатда ушбу устама айнан қайси истеъмолчилар гуруҳи учун экани кўрсатилмаган, бундан мазкур устама ичимлик суви хизматларидан фойдаланувчи барча истеъмолчиларга мажбурий равишда қўлланилади, деган хулосага келиш мумкин», — деб ёзади Norma.\nШундай қилиб, ҳисоблаш ускунаси бўлган тақдирда истеъмол қилинган ҳар куб метр совуқ сув нархи фуқароларга 600 сўмга (хабар эълон қилинган санада тариф — 1 куб метр учун 500 сўм) айланади.\nҲисоблаш ускунаси бўлмаган тақдирда тўлов оширилган 1,5 коэффициент қўлланилган ҳолда ҳисоб-китоб қилинади.\nЯнгиликлар » Жамият » Тошкентда совуқ сув учун 100 сўм миқдорида махсус устама ҳажми тасдиқланди\n20:45 Тошкент шаҳрида ичимлик суви учун тўлов оширилди


Умид Аҳмаджонов: Футболда пул кам бўлмаган, шунчаки миллионлар бемақсад сарфлаб ташланган\n17 июнь, 2018, 19:44\nСуперлига клублари иқтисодий қийинчилик исканжасида экани барчага маълум. Профессионал футбол лигаси жамоаларнинг йиллик сметаси камида 25 миллиард сўм бўлиши кераклигини айтганди, бироқ амалда бундай эмаслиги кўриниб қолди. Хўш, бу ниманинг эвазига содир бўляпти? Нима қилинса вазиятдан чиқиб кетиш мумкин?\nМамлакат спортига биринчи рақамли жавобгар шахс ҳисобланган Умид Аҳмаджонов билан бўлган суҳбат юқоридаги муаммо юзасидан саволларга бир қадар жавоб бўлиши мумкин. Яқиндагина ФИФА Конгрессида ҳамда мундиалнинг очилиш ўйинида иштирок этиб қайтган ЎФА биринчи вице-президенти 17 июнь куни Спортс.уз нашри мухбирининг саволига жавоб қайтарди.\n— Агар кимдир июль ойида футбол ўйнаб бўлмайди, деб нолиётган бўлса, мен унинг фикрига қўшилмайман. Профессионал спортчи ҳар қандай ҳолатга тайёр туриши керак. Ундан кўра, мураббийларимиз ҳам, футболчиларимиз ҳам мундиал ўйинларини кўришсин, таҳлил қилишсин, бир нима ўрганишсин, интилишсин юқори марраларга ҳам. Биз истаётган нарса айнан мана шу. Қолаверса, 4 йилда бир марта мундиални ёлчитиб кўришга аҳд қилган мухлисларимизнинг ҳам эътибори бўлинмаслиги учун ҳаракат қилдик. Терма жамоамиз ЖЧ чиптасини қўлга кирита олмагани ўзбекистонлик мухлисларни катта футболдан узиб қўя олмайди.\n— Сиз тўхталиб ўтган клублар ёритиш тизими ва бошқа талабларни бажаргани рост, бироқ Профессионал футбол лигасининг 25 миллиард сўмлик йиллик сметаси масаласи очиқ қолиб кетди. Бунга нима дейсиз?\n— Битта жиҳатни тўғри тушуниш керак, биз 25 миллиард сўми йўқ клубни лигага қўймасак, унда ҳеч кимни қўймаслигимиз керак, чунки ҳеч кимнинг ҳисобида бунча пул турмайди. Бу маблағ йил давомида клубга келиб тушади. Шунинг учун ҳам Профессионал футбол лигаси клублар таъсисчиларининг бу борадаги кафолатини олади.\n— Бошқа томондан олиб қараганда ПФЛ томонидан айтилган 25 миллиард талаб эмас, тавсия ўрнида қабул қилиниши керак, чунки бундан кам пулга рақобатбардош жамоа тузиш қийин. У ҳатто яна кимгадир жуда камлик ҳам қилади. ПФЛ 25 миллиардни осмондан олмаган. Клубларга футзал, аёллар футболи, ёшлар жамоаларига бўлган эътиборни ҳам кучайтириш вазифаси қўйилгач, ўз-ўзидан чиқимлар ортиши табиий эди. Демак, ҳисобимиз бўйича шунча пули бор жамоа минимум талаблар бўйича йилни якунлаб олса бўларди.\n— Тўғри, лекин баъзи бир клубларнинг йиллик сметаси 10-15 миллиардга ҳам бормаётгани борасида гап-сўзлар бор...\n— “Бунёдкор” учун ҳам кўп ишлар қилинган, аммо унда фаолият олиб борган раҳбарият сўнгги 4-5 йил ичида “Насаф” йўлидан юриш ўрнига, стадионни ўз ҳолига ташлаб қўйган дейиш мумкин. Стадион қурилганига қанча вақт ўтди, бироқ уни балансига олиш ҳақида ўйламаган ҳам. Ундаги кўпчилик ўз манфаатидан келиб чиқиб иш кўраверган.\n— “Бунёдкор” раҳбарияти ҳам худди шу йўлдан юрди. Ҳозир натижа кўрсатиш учун ҳаракат қилаётган мураббий билан, “Бунёдкор”ни совринли ўринлардан тушириб юборган мураббий олган ҳақни солиштириб кўринг, ҳаммасини ўзингиз тушуниб оласиз. Клуб раҳбарияти беш панжасини оғзига солган-у, “Бунёдкор” стадиони ҳеч кимга керак бўлмай ётаверган. Агар ўша раҳбарият ҳақиқий профессионал бўлса, стадион билан боғлиқ муаммоларни тезроқ бартараф қилиб, уни ўзи учун хатлаб олиш ҳаракатига тушиши керак эмасми? Бутун мамлакат шу стадионга интилса, ҳамма ота-оналар боласини “Бунёдкор” академиясига олиб келиш орзусида юрса-ю, аслида ўша стадион, ўша академия кимгадир керак бўлмай, раҳбарият ўз қорнини ўйласа! Энди ўша стадион бурнидан нарини кўрмайдиган раҳбарият қўлида ўйинчоқ бўлмайди. У халқ стадиони бўлади, академия ҳам ЎФАга қарашли бўлади, унда мамлакатнинг энг кучли ўсмирларини жамлашга ҳаракат қиламиз.\n— Биласизми, мени нима ҳайрон қолдиради? Клубга пул берадиганлар йиллар давомида унинг ҳисобини сўрамагандек. Стадионни қачон ўзингга оласан, қайси қилган ишинг учун шунча пул оляпсан, қандай савиядаги ишчилар билан шартнома тузяпсан, нега йил бўйи захирада ўтирадиган футболчига 400 миллион, ёши 35 га етган футболчига 800 миллионлаб кўтарма пули берасан, деб сўрамаган. Гўёки шундай тасаввур пайдо бўладики, пул бераётган томоннинг ўзи ҳам бундан манфаатдордек. Мана шундай вақтда халқ пулига қурилган стадион кимларгадир эмас, халқнинг ўзига хизмат қилиши керак, дейилса, улар стадионимизни тортиб олишяпти, бизни “ўлдиришяпти”, деб жар солишмоқда. Аслида эса душман йиллар давомида уларнинг ичида бўлган ва клубни емириб ташлаган. Сўнгги 4-5 йил ичида клубда пул йўқ, қийналяпмиз деган раҳбар бекорларнинг бештасини айтибди. “Насаф”да ҳам, “Бунёдкор”да ҳам яхшигина пул бўлган, фақатгина улар баъзида мақсадли сарфланмаган дейиш мумкин.\n— Мен нефт ва газ компанияларини ҳам тушунаман, балки улар ҳам клублар раҳбарлари чўнтагига солаётган пуллардан норози бўлаётгандир. Бироқ текшириш ҳам, тартибга солиш ҳам аслида уларнинг қўлларида эди. Мадомики шундай бўлмадими, энди уларнинг ўрнига биз белгилаб берамиз. Клубларга қандай савиядаги одамлар керак, уларнинг максимум маоши қанча бўлиши керак, штат бирликлари — ҳаммасини тартибга соламиз. “Пахтакор” бундан мустасно, пулини ўзи топяптими, бемалол. Яна кимдир хусусий клубга асос солсин-да, билганини қилсин. Давлатнинг пули талон-тарож бўлишига эса йўл қўймоқчи эмасмиз. “Насаф”га пул бермаслик ёки пулдан сиқиш — муаммодан қочиш дейилади. Биз эса уни ечиш тарафдоримиз. Клубнинг ҳамма нарсаси бўлса, яхши инвесторлар топиб, сотиш керак. Зора “Пахтакор”га ўхшаб яна битта клубимиз хусусий бўлса. Йўқса, ўзлари яхши бир клубга айлантиришсин. Бунинг учун пул ва шароит бўлган, шу билан бирга ўз қорнини ўйлайдиганлар ҳам доимо етарлича топилган.\n— Биз ҳеч ким билан уришаётганимиз йўқ. Президентимиз Шавкат Миромонович қандай топшириқ берган бўлсалар, шу йўсинда ишлаяпмиз. Спорт тепасига бизнесимизни ривожлантириш, қариндош-уруғларимизни “Миллий” (собиқ “Бунёдкор” – SPORTS.uz) стадионига, клубига ёки бошқа жойларга жойлаштириш учун келганимиз йўқ. Агар бирор клуб пулни ўзи пешона тери билан ишлаб топаётган бўлса, қандини урсин. Менга деса Мессини олиб келмайдими, аммо пул халқники, корхоналар давлатники бўлсаю, нега у кимларнингдир манфаати учун хизмат қилиши керак?! Кўряпмиз мамлакат раҳбарининг ўзи кимларни фош қилиб, улар ҳақида ўз позициясини билдириб, адолатни тиклашга уриняпти. Биз худди шу сиёсатни спортга тадбиқ қилаётганимизгина кимларгадир ёқмаяпти чоғи.\nПрезидент қарорига кўра, стадионнинг молиялаштириш манбалари сақлаб қолингани ҳолда, ЎФА балансига ўтиши керак. Чунки бундай катта объектни молиялаштириш учун ташкилотда пул йўқ. Мана шу “Миллий” (собиқ “Бунёдкор” – SPORTS.uz) стадионида ҳам кимларнингдир танишлари, жиянлари ишлаб келган. Энди эса бирданига унинг сарф-ҳаражатларини сунъий равишда пасайтиришга ҳаракат қилишяпти. Шу вақтгача айрим одамлар деярли иш қилмасдан, бирор янгиликка қўл урмасдан шунча пулни олиб юрган-у, бирданига стадион ЎФА балансига ўтаётганда, унга бериладиган пулни қисқартириш ишлари бошланди. Бу эса бора-бора стадионнинг емирилишига олиб келиши мумкин. Мамлакатнинг бош стадионини юқори савияда ушлаб туриш миссияси ҳам бор ўртада.\n— Штатлар масаласини қисқартиришни эса ўзимиз ҳал қиламиз. Қўрқишмасин, улардан ортган пулни ҳеч ким орқалаб кетмайди. Биз ўша пулга стадион тузилмасини ривожлантирамиз, кўнгилочар масканлар қурамиз, савдо расларини ишга соламиз, секин-секин боқиманда стадион пул топиш йўлига ҳам ўтса ёмонми? Ўзимиз бошлаб берамиз ва албатта клубларни ҳам босқичма-босқич шунга ундаб борамиз. Еб ётганга тоғ чидамайди ахир.\n— Қолаверса, мен юқорида санаб ўтган клубларнинг йиллик сметаси ўтган йил сўнгида шундай пасайтирилмади, йўқса клублар ҳам режасини шунга қараб оларди. Улар аввалги иш режаси билан йилни бошлади-ю, бироқ апрелда сметасига катта талофат етди. “Насаф” ҳам, “Бунёдкор” ҳам шунинг ортидан катта қийинчиликда қолди. Биз корхоналардан озғимизга сиққа суммани сўраётганимиз йўқ, улар клубларга аввалгидек маблағини берса ва албатта клубларга тайин қилинган раҳбарият ҳам беш қўлини оғзига тиқмасдан ишласа, футболни анча кўтариб олишимиз мумкин. Яъни, пул кам бўлмаган ҳеч қачон, улар жуда бетартиб сарфланган холос.\nСуҳбатнинг асосий қисми шулар. Тез орада Умид Аҳмаджонов билан яна бир катта суҳбат бўлиши мумкин. Унинг ўзи шунга ваъда берди ва қўшимча қилдики, 2018 йил футбол оламида катта ўзгаришлар бўляптики, бунга тайёр бўлмаганларгина амалга оширилаётган ишлардан нолияпти. Бироқ ЎФА ўз принципларини сақлаб қолади. Олдинда кўтарма пули, ярим йиллик шартномалар каби масалалар тўлиқ йўқ қилиниши режага киритилган. “Энди клублар ё узоқни кўзлаб иш олиб боради ёки биз фақатгина ўзини ўйлайдиган раҳбарларга қарши жиддий курашамиз”, — деб айтиб ўтди МОҚ президенти.


Жаҳон савдо ташкилоти: одамлар ҳаётини сақлаб қоладиган ҳужжат имзоланди\nФарангис Саид “Жаҳон савдо ташкилоти учун бу тарихий аҳамиятга эга шартномадир”, - дея таърифлади шанба куни имзоланган ҳужжатни ташкилот раҳбари Супачай Паничпакди.\nАйтилган шартнома камбағал мамлакатларга Жаҳон савдо ташкилоти ёрдамида, унинг интеллектуал мулкидан фойдаланган ҳолда дориларни паст нархда сотиб олиш ва бу билан миллионлаб одамлар ҳаётини олиб кетаётган касалликларга қарши курашиш имконини беради. Мазкур шартномани биринчи бор Кения илгари сура бошлаган эди. ОИТС ва бошқа юқумли касалликлар кенг тарқалган Африка мамлакатлари Жаҳон савдо ташкилоти қарорини қўллаб-қувватладилар.\nАммо шанба куни имзоланган шартномани танқид қилаётганлар ҳам йўқ эмас. “Оксфам” халқаро инсонпарварлик ташкилоти ва “Чегара билмас шифокорлар” аъзолари шанба куни эълон қилинган қўшма баёнотда шартнома матни аниқ эмаслиги ва муаммони ҳал этиш йўлларини таклиф этмаслигини қайд этдилар.\n“Чегара билмас шифокорлар” раҳбари Эллен Тон фикрича, мазкур қарор АҚШ ва бошқа Ғарб давлатларининг фармацевтика саноати фойдасини кўзлаб қабул қилинган. “У камбағаллар манфаатлари ҳақида ўйламайди. Ишлаб чиқарилаётган дориларга патент бериш амалиёти ўша-ўшалигича қолар экан, дорилар нархи пасаймайди”, - дейди Эллен Тон.\nАлбатта, бу фикр “Глобаллашув жараёнининг фойдаси кўпроқми, зарарими?” деган мубоҳасанинг яна бир кўринишидир. Жаҳон савдо ташкилоти ривожланган, бой мамлакатлар манфаатларини кўзлайдиган тузилма, дея таъкидлайдиган аксил-глобалистлар учун шанба кунги шартноманинг салбий тарафлари кўпроқ кўринади. Ташкилот раҳбарияти эса ҳужжат тарихий аҳамиятга эгалигини таъкидлашда давом этмоқда.\n“Чунки, - деб тушунтиришмоқда Жаҳон савдо ташкилоти расмийлари, - шартномага кўра, ўз фармацевтика саноатига эга бўлмаган камбағал мамлакатлар Ғарбда патентланган дориларнинг арзон нусҳаларини импорт қилиб, ОИТС, безгак, сил ва шу каби бошқа касалликларни даволаш имконига эга бўладилар”.\nБМТ маълумотларига кўра, жаҳон бўйлаб 42 миллион одам ОИТСга чалинган. Улардан 30 миллиони Африка мамлакатларида яшайди. Айнан шу 30 миллион одам учун шанба куни имзоланган шартнома устидаги мубоҳасалар ҳаёт ва мамот масаласига айланди.\nЧоршанба куни баҳслашаётган томонлар АҚШ таянчи туфайли муросага эришгандек кўриндилар, аммо Филиппин ва айрим бошқа мамлакатлар вакиллари шартноманинг амалда қўлланиши юзасидан шубҳа билдиришди. Жума куни Африка давлатлари учрашувнинг қолган иштирокчиларига қитъадаги ОИТС муаммоси ҳақида яна бир бор маълумот берганларидан сўнг, қатнашчилар якдилликка эришдилар.\nЎтган йил 16 декабр куни шартнома лойиҳаси илк бор таклиф этилганидан буён Африкада 2,18 миллион одам ОИТСдан вафот этди. Шартноманинг имзоланиши оқибатида бу суръат сал бўлса-да сустлашса, Жаҳон савдо ташкилоти мувваффақиятга эришган бўлади.


04:34 08 Март 2021\n15:30 05.02.2021 Ҳавола олиш\nСал аввал - "Спутник V"дан фойдаланиш тўғрисидаги қарор сиёсий эмас, балки илмий, Lancet журналисда чоп этиладиган клини тадқиқотларнинг учинчи фазаси натижаларига асосланган бўлиши кераклиги ҳақида Франция президенти Эммануэль Макрон баёнот қилган эди. Мадрид эса (EMA маъқуллови билан) Испания Россияда ишлаб чиқарилган препаратдан фойдаланишга тайёр эканлиги ҳақида маълум қилди.\nГерманияга келсак, яқиндан ўрганиб чиқилгандан сўнг, мамлакат раҳбариятининг ушбу масалада Москва билан фаол ҳамкорлик қилиш нияти, январ ойида, Ангела Меркел Берлин Россияда ишлаб чиқарилган препаратнинг Европада рўйхатдан ўтказишда ёрдам беришга тайёрлигини очиқ эълон қилганида аён бўлган эди.\nБундан ташқари, немислар бу қадамни амалга ошириш учун ҳаракатларни анча олдин бошлашга киришган эдилар. Айни вақтда Европанинг энг обрўли ОАВлари ўз аудиториясини "Спутник V" тўғрисидаги ижобий мақолалар билан "бомбардимон" қилишмоқда. Ҳолатни тушунса бўлади: узоқ вақт, бир неча ойлар давомида Россия препаратини обрўсизлантириш бўйича давом этган агрессив кампаниядан сўнг, жамоатчиликда шаклланган фикрларни ўзгартириш лозим, афтида, айнан шу препарат ЕИ аҳолисини эмлашда муҳим роль ўйнаши кутилмоқда.\nБироқ, ўша пайтда кўпчилик сезмаган тобора яқинлашиб келаётган ахборот ва сиёсий ўзгаришнинг дастлабки қалдирғочлари бир ой олдин пайдо бўлган - ва бу жараёнда бош ролни айнан ГФР ўйнаган эди.\nРасман ҳолат қуйидагича: яъни Lancet да эълон қилинган янги мақола "Спутник V"нинг ҳақиқий сифати бўйича кўпчиликнинг кўзини очди. Мана, яқинда, Германияда ушбу вакцинани ишлаб чиқариш бўйича тайёргарлик обдон бошлаб юборилгани ҳам маълум бўлди.\nҚисқаси, немислар ўзларининг Европа етакчиси мақомини навбатдаги бор тасдиқлашди. Бошқалар (албатта, Венгриядан ташқари, унга поляклар сингари русофобия ҳалал бермайди — Брюсселга қараб иш тутишмайди) ҳаммаси нима билан тугашини кутиб турган бир вақтда, Германия сиёсий ва иқтисодий жиҳатдан муҳим мавзуни ўз қўлларига олди.\nҲолатни "Шимолий оқим - 2"даги билан солиштириш мумкин, ахир бу лойиҳани амалга ошириш учун Берлин "Кремльнинг ҳеч қайси жиноятларига қарамай" бор-будини қурбон қилишга тайёр. Чунки у жуда муҳим ва истиқболли масала.\nРоссийская вакцинаси уни рад этиб бўлмайдиган даражада (Ғарб препаратни инкор этишни бошидан режалаштирган эди) яхшилиги маълум бўлди.\nБундан ташқари, Европанинг ўзида ишлар аъло эмас.\nВакциналар танқислиги улкан муаммо бўлиб осилиб турибди. Дозалар етишмаяпти, улар учун кураш жанжалли тус олмоқда.\nБундан ташқари, Европада ишлаб чиқарилган ишланмадаги жиддий камчиликлар ҳам — Англия-Швеция ҳамкорлигида ишлаб чиқарилган AstraZeneca ўта ўртамиёна натижаларни бермоқда (60 фоиздан сал ортиқ).\nАмериканинг иккита вакцинаси — Pfizer ва Moderna — самарадорлик жиҳатдан ажойиб (95 фоизга яқин), аммо медалнинг бошқа томони ҳам бор. Одатда учта ҳолатни кўрсатишади: а) қиммат нарх, б) жуда қатъий бўлган ишлаб-чиқариш-логистик талаблар, бунинг натижасида препаратни ишлаб-чиқариш, сақлаш ва транспортировка қилиш анча қийинлашади, в) прививкани ҳимоя ҳаракатлари давомийлиги номаълумлиги.\nОАВ ва ҳукумат жуда кам гапирадиган, аммо одамлар жуда кўп ўйлайдиган яна бир жиҳат бор. Иккала препарат ҳам инновацион технология бўйича яратилган бўлиб, бу препаратларнинг узоқ муддатли истиқболда инсон саломатлиги учун хавфсизлиги тўлақонли текширувдан ўтказилмаган.\nАйнан шу туфайли, эмланишдан кейинги ҳар бир ўлим ҳолати катта шов-шувларни келтириб чиқармоқда — бундай ҳолатлар кўп, гарчи "кейинги" деган сўз "оқибатида" деган маънони бермасада.\nМана шундай фонда барча босқич тадқиқот синовлари якунланган "Спутник V" ярқ этиб, кўриниш берди, у самарадорликда "америкалик"(91,6 фоиз)дан сал ортда бўлсада, аммо ундан анча арзон, супермураккаб температура режимини талаб қилмайди ва шу билан бирга ўн йилликлар давомида мавжуд бўлиб келган, шу боис ҳам хавфсизлик жиҳатдан обдон ўрганилган платформа асосида яратилган. Худди шу технология ишончлилиги сабабли Россия ишланмаси ҳимояси давомийлиги ҳам ишонч билан ўта юқори сифатида аниқланган.\nМаҳаллий олимларнинг бундай ютуқлари Ғарбда энг хушомадгўй сўзлар билан олқишланмоқда, улар "Спутник V"нинг яратилишини СССРда 1957 йилда учирилган биринчи сунъий йўлдош (спутник) билан таққослашмоқда. Ушбу параллелларни келтирган Германиянинг Welt нашри журналисти "ўша вақтдан буён Россия техник нуқтаи-назардан Ғарбни ҳеч нарса билан ажаблантира олмаганини" қайд этган.\nБу - атом энергетикаси, гипертовушли технологиялар, электрон уруш ва бошқа қатор соҳаларда дунёда етакчи бўлган мамлакат ҳақида айтилган эди. Бу Хитойда бўлгани - каби ташқи рақобатни чекламаган ҳолда ўзи яратган ва бу соҳада етакчилик қилаётган интернет муҳит (қидирув тизими, почта алоқаси хизматлари, ижтимоий тармоқлар, антивирус хизматлари ва бошқалар)га эга мамлакат ҳақида ҳақида айтилди. Бу - рақамлаштириш даражаси Ғарб фақат орзу қилиши (орзу қилганда ҳам бу самарасиз орзу бўлиб қолиши) мумкин бўлган мамлакат ҳақида айтилди.\nШу ерда ўз-ўзидан савол туғилади: бунда Россияда чиндан ҳам Ғарбни лол қолдиришга қодир технологик ютуқлар йўқмикин, ёки Ғарб астойдил, то ҳаёт унинг пешонасини шу даражада, яъни бу ютуқларни кўрмасликка имкон қолдирмайдиган даражада қаттиқ урмагунига қадар, бу ютуқларни пайқамай келмоқдами?\nБундай бепарволик ва мақсадли камситилиш, албатта, хафагарчиликни келбириб чиқаради, кўнгилни хира қилади. Бошқа томондан, Европа ва АҚШ Россияга тўғри баҳо беролмаслигининг ўзига хос ижобий томонлар ҳам бор. Бу бизларга бирин-кетин уларга сюрприз тайёрлашда асқотмоқда.\nШунга зарурат туғилганида, ғалаба қозонишда ҳам.


Менинг йилларим – менинг бойлигим\nНаҳотки мен ҳам бир куни қарисам? Наҳотки, эрталаб ўрнимдан тураману, пенсиядаманку, деб қайтиб, жойимга ётаман? Кейин телевизорни қўяману, кеча кечқурун намойиш этилган кўрсатувга қараб, буни қачон кўрган эканман, деб қийналиб, эзиламан.\nСўнгра, нонга бориб келай, деб, кийиниб уйдан чиқаману, нимага чиққанимни эслай олмайман. Кейин, бир бола келиб, «Бобо, юринг, мен сизни кўчанинг нарёғига ўтказиб қўяман”, деб қўлимдан тортиб, бошқа кўчага олиб бориб қўяди. Тиш дўхтирига бормасам керак. Чунки, энди ҳеч ким оғриётган тишимнинг ўрнига соғ тишимни юлиб ташламайди. Чунки, тишларим қолмайдида!\nНаҳотки, эски, оқ-қора суратлар орасидан 16 ёшли бир йигитнинг суратини қўлимга олиб, невараларимга «мен шундай лочин бўлганман», деб, мақтанаман?\nНаҳотки, белим оғримасин, деб, қишки ич кийимларимни ёзда ҳам кийиб юрадиган бўламан?\nНаҳотки, бир куни уйқуга кетаману, эрталаб уйғонганимда ўрнимдан туролмай, кўзларимдан ёш оқади? Кейин, неварам келиб: «Бува, сизга нима бўлди? Ким хафа қилди?» деб сўрайди. Дарвоқе, мени ўзи ким хафа қилди?\nМени йиғлашга мажбур қилаётган нарса – инсон қадри, меҳр-муҳаббатнинг қадрсизланаётгани. Қалбларимизнинг қотиб кетаётгани. Натижада, киприкларимиз қуриб, кўзларимизга ёш келмайдиган бўлиб қолган. Ахир биз шундай бахтли инсонлармизки, йиғлаган Оллоҳ расулининг умматимиз. «Ёш оқмайдиган кўздан асрагин, Аллоҳим», деб нола қилган Муҳаммад (с.а.в.)нинг умматимиз.\nАллоҳ Раҳмондир, барча гуноҳларимизни кечиради, деб шайтоннинг тузоғига тушаётганлигимиз ҳам қалбимни эзиб келмоқда.\nИсрофгарчилик ва дабдабабозлик, манманлик ва мақтанчоқликнинг кенг қулоч ёяётгани ҳам, нафақадорларга муносабат ҳам дилимни оғритади. Улар ўзларининг ҳалол нафақасини соатлаб навбатда туриб олишяпти. Мени истеъдодли болаларнинг тақдири ҳам хавотирга солади. Булоқни кўриб турсак ҳам, кўзини очмаётганимиздан эзиламан. Инсоний фазилатларнинг йўқолиб, ўрнини қўрслик, қўполлик, таъмагирлик эгаллаётганидан хавотирдаман.\nМенда бир фикр бор, агар биз бу бебошликларни бартараф эта олмасак, ҳеч бўлмаса, одам бўлиб қолишга интилайлик. Майли, бозор иқтисодиёти бўлсин, лекин инсоний қадриятлар пул билан ўлчанмаслиги керак. Бир машҳур ёзувчининг сўзи бор: «Ҳаёт инсонга бир марта берилади ва уни мақсадсиз ўтказмаслик керак». Адиб ҳақ. Элбошимиз Нурсултан Назарбаев «Келажакка йўлланма: маънавий янгиланиш» мақоласида «Биз янгиланиш йўлида ота-боболардан мерос бўлиб, қонимизга сингган, бугун томиримизда қотиб қолган эзгу хислатларни қайтадан уйғотишимиз керак», дейди. Демак, вазминлик, қаноат ва оддийлик, тежамкорлик ва ўринли фойдаланиш кўпни кўрганликни билдиради.\nНима бўлганда ҳам, симобдай сирғалувчи вақт ҳеч кимни кутиб турмайди, янгиланиш ҳам тарихнинг ўзи сингари давом этаверадиган жараён.\nУнутмайлик, яшаб ўтаётган ҳар бир онимиз ғанимат, бебаҳо бойлигимиз. Ўтган йилларимизни ҳам ҳеч қандай бойлик билан ўлчаб бўлмайди. Зеро, менинг йилларим – менинг бойлигим».\nАвазхон АБДУФАТТОҲ, 2018-03-20, 11:13 196


Александр Оника: «Локомотив»даги шароитлар аъло даражада» / CHAMPIONAT.asia\n14:49Ёшлар лигаси. "Машъал" - "Бухоро" 2:1. ФОТОГАЛЕРЕЯ 0 14:47"Штутгарт" машғулот базасидан бомба топилди 3 14:31"Ашхобод-2017". Ўзбекистон чорак финалда Вьетнамга қарши ўйнайди 10 14:15Дани Алвес Кавани ва Неймарни яраштириш учун кечки овқат ташкил қилди 5 14:15Бокс. WBC Silver камари соҳиби Қудратилло Абдуқаҳҳоров билан интервью ВИДЕО 3 14:08“Машъал” – “Бухоро” учрашувини 9та камера кузатиб боради 20 14:02Роналдо Тошкентга келади? 44 13:52Olamsport: Фазлиддиннинг жанг қачон бошланиши маълум, Ўзбекистоннинг медаль жамғаришдаги ўрни ва бошқа хабарлар 0 13:51Анчелотти Хамесдан кўпроғини кутмоқда 4 13:29“Қизилқум” – “Олмалиқ”: превью 1 13:15ВИДЕО. "Кичкина камера". "Пахтакор" "Локомотив"ни қандай мағлуб этди? 13 13:00Бундеслига: "Бавария" кўзи қонга тўлган "бўрилар"нинг "ўлжаси"га айланадими? 10 12:42"Бетис"га қарши баҳсда "Реал" сафида 12 футболчи майдонга тушди (фото) 53 12:38Олий лига-2017. Ўз уйида ютқазмаган иккита клуб қолди 8 12:30Ашхобод. Ўзбекистонлик спортчиларнинг иштирокларидан онлайн 1\n09 авг 12:58\nАлександр Оника: «Локомотив»даги шароитлар аъло даражада»\nДавралар оралиғида Тошкентнинг «Локомотив» клуби ўз сафига бир қатор маҳоратли футболчиларни қўшиб олди.\nКўп йиллар давомида «Пахтакор» жамоасида фаолият кўрсатган Илхом Суюнов, бир неча мавсумдан бери «Олмалиқ»да ишончли ўйинлар намойиш этиб келаётган Евгений Гоголь, 1-давра ўйинларини ижара асосида «Гулистон»да ўтказган ярим ҳимоячилар Иброҳим Рахимов ва Собир Усмонхўжаев шулар жумласидан. Шунингдек, жамоа ўз сафига молдовалик Александр Оникани ҳам қўшиб олди. Ўзбекистон чемпионати баҳсларида илк маротаба иштирок этаётган бўлишига қарамай молдовалик стоппер ўзининг ишончли ўйинлари билан мухлислар меҳрини қозонди. Айниқса, Ўзбекистон кубоги-2013 баҳсларининг ярим финал дастлабки ўйинида Ониканинг майдон марказидаги ақлли ўйини натижасида «Локомотив» ўзи учун қониқарли натижани қўлга киритди, дейиш мумкин. Шу муносабат билан Александр Оникадан клуб сайти учун эксклюзив интервью олдик.\n- Александр, аввало «Локомотив» оиласига хуш келибсиз! Ўзбекистонда пайдо бўлишингиз тарихини сўзлаб берсангиз...\n- Мавсум тугагач, «Шериф» билан шартномамни бекор қилдим. Бироздан кейин менга агентим Ўзбекистон клубларидан чорлов бўлаётгани ҳақида айтиб қолди. Бу ерга келишдан олдин бундан икки-уч йил аввал Ўзбекистонда тўп сурган ҳамюртим Коля Минчев билан ҳам маслаҳатлашдим. У Ўзбекистонда футболга ҳукумат даражасида эътибор қаратилиши, чемпионатда ҳам рақобат анча юқори эканлиги, чемпионлик ва совринли ўринлар учун 4-5та жамоа баҳс олиб бориши, қолаверса Тошкентнинг жуда чиройли шаҳарлиги ҳақида гапириб берди.\n- Ўзбекистон чемпионати, хусусан «Локомотив» футбол клуби ҳақида қандайдир маълумотга эгамидингиз?\n- Йўқ, «Локомотив» жамоаси ҳақида эшитмагандим. Аммо, Ўзбекистон чемпионатида иштирок этаётган клублардан «Бунёдкор»да бразилиялик футбол юлдузи Ривалдо, қолаверса машҳур мураббийлар Зико ва Сколариларнинг фаолият олиб боришганини билардим холос.\n- Хўш, «Локомотив» клубидаги шароитлар сизга маъқул келдими?\n- Албатта. Бу ерда барча шароитлар яратилган. Жамоада малакали мураббийлар штаби фаолият кўрсатмоқда. Стадиондаги шароитлар ҳам аъло даражада. Менга айниқса майдон ҳолати ёқди. Очиғи, Ўзбекистонда шундай яхши футбол майдонлари бор, деб ўйламаган эдим. Бу мен учун кутилмаган ҳол бўлди. Ҳозирча иккита ўйинда иштирок этдим ва менга ҳар икки стадионнинг ҳолати жуда ёқди. Бизнинг Молдовада бундай майдонларни учратиш амри маҳол.\n- Ҳозирча Ўзбекистон чемпионати ва кубогида биттадан ўйин ўтказдингиз ва ҳар икки мусобақада айнан сўнгги йилларда ўзбек футболида байроқдорликни қўлга олган «Бунёдкор»га қарши тўп сурдингиз. Рақиб жамоа сизда қандай таассурот қолдирди?\n- Яхши шаклланган жамоа. Таркибдаги футболчиларнинг ҳам маҳорати чакки эмаслиги кўриниб турибди. Уларга қарши тўп суриш қийин кечди, айниқса иккинчи ўйинда бу яққол кўзга ташланди. Дастлабки ўйинда анча яхши ҳаракат қилгандик. Бироқ, якунда ғалабани сақлаб қололмадик. 2-0 ҳисобида олдинда бораётганимизда ҳам бизда тўп киритиш учун бир нечта қулай имкониятлар юзага келди. Айниқса, Нагаев бирга-бир вазиятдан фойдалана олмади. Айнан шу ҳолат ўйинга жиддий таъсир кўрсатди. Атиги икки дақиқа ичида ўз дарвозамиздан иккита тўп ўтказиб юбордик. Шундай кейин ҳам бизда ғалабани юлиб кетиш учун қулай имконият юзага келганди. Афсуски, вазиятдан фойдалана олмадик. Балки бу ҳам яхшиликкадир. 2-0 ҳисобини сақлаб қолганимизда эҳтимол жавоб ўйинига жиддий ёндошмаслигимиз ва бунинг натижасида панд еб қолишимиз ҳам мумкин эди. Энди жавоб учрашувига ҳам жиддий ёндошамиз, чунки «Бунёдкор»дек рақибга қарши ўйинда икки тўп фарқи билан олдинга ўтиб олиш бу ғалабани кафолатламаслигини яхши ибламиз.\n- Нима сабабдан ўша ўйинни охиригача давом эттира олмадингиз...\n- Ҳа, ҳавонинг ўта иссиқлиги менга таъсир кўрсатди. Майдонга чиққач организмимда қандайдир ўзгаришлар бўлаётганини, вужудимдан қанақадир иссиқлик чиқаётганини сездим. Танаффусда жамоамиз шифокори берган дорини истеъмол қилгач, ўзимга келдим. Аммо, мураббийлар мени алмаштиришга қарор қилишди.\n- Илгари ҳам шундай иссиқ об-ҳаво шароитида тўп суришингизга тўғри келганми?\n- Йўқ. Молдовада ҳарорат 30-35 даража иссиқ бўлса, буни биз иссиқ ҳаво деб атаймиз. Аммо, Ўзбекистонда кундузи кўчага чиқиб бўлмайдиган даражада иссиқ бўлишини асло кутмагандим.\n- Сизни Молдова терма жамоаси йиғинига жалб қилишди. Уйга қачон йўл оласиз?\n- Мен Молдова терма жамоасининг кенгайтирилган рўйхатидан ўрин олгандим. Аммо терма жамоа мураббийлари якунда бошқаларга имкон беришини маълум қилишди. Шу сабабли бу сафарги йиғинда иштирок этмайман. Лекин сентябрь ойида Англия термасига қарши кечадиган расмий ўйинга таклиф оламан, деган умиддаман. Бу энди кўп жиҳатдан «Локомотив»да қандай тўп суришимга боғлиқ. Умид қиламанки, янги жамоам сафида муносиб тўп суриб, терма жамоа мураббийлари эътиборига тушаман.\nИспания чемпионати доирасидаги "Реал Мадрид" –... 284\nОлий лиганинг 21-туридан ўрин олган "Бухоро" -... 241\nОлий лига ҳакамларидан бири Рустам Бобомуродов футболдан бутунлай... 255\nОлий лига. 22-тур. "Локомотив" "Пахтакор"га ютқазди ва бошқа ўйинлар\nБугун олий лигада 22-турнинг дастлабки учта учрашуви бўлиб ўтди. 249


Қирғизистон собиқ президенти ҳокимиятни куч билан эгаллашга уринганликда айбланмоқда - Darakchi\nҚирғизистон собиқ президенти ҳокимиятни куч билан эгаллашга уринганликда айбланмоқда\nДУНЁ 15.09.2021, 22:44\nҚирғизистон собиқ президенти Алмазбек Атамбаевга 2020 йилнинг октябрь ойида ҳокимиятни куч билан эгаллаб олишга уриниш ва оммавий тартибсизликларни ташкиллаштириш айбловлари эълон қилинди. Бу ҳақда унинг адвокати Сергей Слесаревга таяниб, «Коммерсантъ»га асосланиб, Дарё хабар берди. Атамбаев ўтган йилнинг октябридан буён ҳибсда сақланмоқда.\nБундан бир неча ой олдин Атамбаев соғлиғи ёмонлашгани сабабли Миллий хавфсизлик давлат қўмитасининг тергов изоляторидан 47-сонли ахлоқ тузатиш колониясига кўчирилган эди. Колонияда тиббий шифохона мавжуд.\nМаълумот учун, Атамбаев Алмазбек Шаршенович 1956 йил 17 сентябрда Қирғизистон ССРнинг Арашан қишлоғида туғилган. 1980 йилда Москва бошқарув университетини тамомлаган.\nУ алоқа корхоналарида муҳандис, иқтисодчи бўлиб ишлаган. 1983 йилдан Қирғизистон ССР Олий Кенгаши президиуми муҳаррири ва референт, 1987 йилдан Фрунзе (ҳозирги Бишкек) Первомайский тумани Ижроия қўмитаси раисининг ўринбосари бўлди.\nАтамбаев 1989 йилда бизнес билан шуғулланишни бошлади. 1993 йилда у Социал-демократик партиясини тузди, 1995- ва 2000 йилларда мамлакат парламентига сайланди. 2000 йил апрелда суд мол-мулк ва даромадлар ҳақидаги маълумотларни яширгани учун Атамбаевнинг мандатини бекор қилди. 2000 йил октябрь ойида у президентлик сайловларида учинчи ўринни эгаллади. Атамбаев «Лолалар инқилоби»дан кейин, 2005—2006 йилларда саноат, савдо ва туризм вазири, 2007 йил мартдан ноябргача эса бош вазир бўлиб ишлаган.\n2009 йилнинг июлидаги президентлик сайловларида Атамбаев мухолифатчилардан ягона номзод эди, лекин у атиги 8,41 фоиз овоз тўплаб, Қурманбек Бакиевга ютқазди. Инқилобдан сўнг, 2010 йилнинг апрелида у муваққат ҳукумат раҳбарининг иқтисод бўйича ўринбосари бўлди. 2010 йил 17 декабрдан эса ҳукуматни бошқарган. 2011 йил 30 октябрда Атамбаев 63,24 фоиз овоз билан Қирғизистон президенти этиб сайланди.\n2016 йилда Атамбаев конституцияга ўзгартиришлар киритиш бўйича референдум ўтказди, буни эса ҳуқуқ ҳимоячилари, журналистлар ва мухолифатчилар ҳокимиятни эгаллаб олишга уриниш деб баҳолади. 2017 йил ноябрь ойида у биринчи муддатдан кейин ўз лавозимини тарк этди. Атамбаев президентлигининг сўнгги йилларида мамлакатда журналистлар, фаоллар, мухолифатчи сиёсатчилар ва инсон ҳуқуқлари ҳимоячиларига қарши кўплаб фуқаролик ва жиноий суд жараёнлари ўтказилди.\n2019 йил 27 июнда Қирғизистон парламенти депутатлари Алмазбек Атамбаевни собиқ президент мақомидан ва шунга кўра дахлсизликдан маҳрум қилди. Расмий маълумотларга кўра, Бош прокуратура унинг ҳаракатларида коррупция, мансаб ваколатларини суиистеъмол қилиш ва ноқонуний бойлик орттириш белгиларини топган. Атамбаевнинг ўзи айбловларни тан олмади ва ҳуқуқ-тартибот органларининг судга чақирув қоғозига бўйсунишдан бош тортди.